Membedah Pemikiran Hebat Ulama Agung Syaikh Ali Jumaah

[Bagaimana Maulana Syaikh Ali Jumaah Membumikan
Selautan Fikrahnya kepada Masyarakat Awam]

Sebenarnya tidak ramai ilmuan yang muktabar dalam bidangnya
serta diiktiraf kepakaran dan kefaqihannya di dunia ini yang mampu menyalurkan
idea-idea besar mereka kepada masyarakat awam atau marhaen di peringkat
bawahan. Ada antara ilmuan yang hanya memfokuskan aspek penulisan dengan terminologi
yang tinggi, ada ilmuan yang menumpukan pengislahan di peringkat atasan atau
kerajaan, tapi masih tidak ramai yang mampu duduk menyampaikan mesej ilmu itu
kepada makcik dan pakcik tua di kampungan.

Dalam pada itu, Maulana Syaikh Ali Jumaah mengubah sisi
pandang itu menunjukkan beliau mampu mendampingi masyarakat, menyampaikan
pemikiran beliau dengan kaedah yang efisien dan konsisten.

Maulana Syaikh Ali Jumaah menyusun satu silibus yang
dikenali Dars Jumaat(Pengajian Jumaat) yang dilakukan setiap hari jumaat seusai
solat jumaat selama hanya satu jam atau satu jam setengah sahaja. Dars Jumaat
ini dihadiri pelbagai lapisan masyarakat, ada yang tua, ada muda, miskin, kaya,
ahli korporat, ahli perniagaan, para pensyarah Universiti, dan juga turut
dihadiri para ulama dari serata dunia arab.

Maulana Syaikh Ali Jumaah membahagikan Dars Jumaat kepada
Tazkirah Umum yang menyentuh pelbagai disiplin ilmu, Tauhid, Fiqh, Tasawuf,
Mantiq, Hadis, Sirah, Tafsir diadun dengan mesra bagi memberi kefahaman
mendasar serta bersistem kepada setiap minda hadirin yang datang pada dars
tersebut. Sesi kedua,  Maulana Syaikh Ali
Jumaah membuka sesi Q&A, sesi fatwa, dalam sesi ini, Maulana menunjukkan
skill berfatwa yang sangat komprehensif dan versatile, menjawab soalan fiqh dalam
pelbagai sudut pandang, mengajar masyarakat memandang fiqh sebagai suatu manhaj
yang sebati dalam kehidupan seharian mereka.

Jika sesiapa yang menghadiri Dars Jumaat ini, dia akan
memperolehi dapatan ilmu yang boleh dikatakan semisal orang yang mengikuti
pengajian selama seminggu.

Begitu daqiq dan holistiknya pendekatan Maulana Syaikh Ali
Jumaah dalam mendidik masyarakat.

Selain itu, setiap kali ada perayaan besar bagi kaum
muslimin seperti Maal Hijrah, Maulid Rasul, Aidilfitri, Sambutan Ramadhan dan sebagainya,
pada kebiasaannya, Maulana Syaikh Ali Jumaah akan mengadakan haflah
besar-besaran di Masjid Fadhil, disertai jemputan kumpulan qasidah, memberi
tausiyah, berselawat bersama-sama masyarakat, suasana yang mengasyikkan apabila
melihat tokoh ilmuan besar dunia itu tiada segan silu mendekati masyarakat dan
rakyat marhaen.

Semoga Allah sentiasa merahmati maulana.

[Bagaimana Syaikh Ali Jumaah Menghidupkan Institusi Fatwa sebagai Pusat
Analisis Sosial]

Syaikh Ali Jumaah mula menjawat Mufti Republik Mesir pada
tahun 2003 hingga tahun 2013. Gerak kerja terawal beliau adalah memindahkan
pejabat mufti sebesar dua depa luas bilik yang terletak terpencil di Dokki ke
tengah-tengah pusat tumpuan rakyat Mesir iaitu di kawasan Darrosah, Kaherah.
Dengan mendanai dengan kewangan beliau sendiri, Syaikh Ali mendirikan bangunan
Dar Ifta yang tersergam dengan ciri-ciri tamadun Islam di setiap inci ruangan
bangunannya.

Sejak Syaikh Ali memegang portfolio Mufti Mesir, hampir
setiap hari pejabat mufti dikunjungi rakyat Mesir dari seluruh pelosok negara
itu. Jadi, dari situ Syaikh Ali menggunakan kebijaksanaan beliau untuk
mengenalpasti sosio-budaya masyarakat Mesir secara sistematik dan holistik.

Dalam satu bulan, hampir setiap hari pihak Dar Ifta menerima
berbagai aduan dan permintaan fatwa dari pelbagai lapisan masyarakat, tua,
muda, kaya, miskin, pihak suami isteri, ibu bapa, guru, ahli korporat dan
sebagainya.

Jadi dari soalan-soalan yang diajukan, dalam bulan pertama
pihak Dar Ifta mendapat data yang terperinci tentang permasalahan semasa rakyat
Mesir, tentang bagaimana cara hidup mereka, masalah rumah tangga, masalah
sosial remaja, masalah kos sara hidup dan seribu satu lagi masalah yang diadu
untuk diminta fatwa.

Contoh dalam bulan Julai, kebanyakan dari mustafti(orang
yang meminta fatwa) meminta fatwa tentang talak, fasakh, nafkah dan sebagainya.
Jadi data ini dihimpunkan di akhir bulan, dianalisis, maka dapat out-put bahawa
pada bulan ini, masyarakat Mesir ada masalah penceraian dan rumah tangga. Jadi,
keputusan ini akan dihantar ke kementerian dan pihak berwajib untuk
diselesaikan di peringkat nasional. Begitulah di bulan-bulan seterusnya, jika
kebanyakan yang meminta fatwa berkaitan salah laku anak-anak, maka keputusan
analisis adalah rakyat Mesir dilanda masalah kebenjatan akhlak di kalangan
remaja. Proses demikian berlanjutan hinggalah ke hari ini.

Begitulah gerak kerja yang efektif dan idea jangka masa
panjang oleh Syaikh Ali Jumaah dalam memberi nafas baru dalam institusi fatwa
yang selama ini dipandang suram oleh kebanyakkan orang dan menganggap hukum
fiqh hanyalah dalam kitab-kitab turath.

Semoga Allah memanjangkan umur Maulana.

[Bagaimana Syaikh Ali Jumaah Menyuntik Elemen Kekeluargaan dalam Sistem
Pendidikan]

Maulana Syaikh Ali Jumaah sudah menggerakkan pengajian
talaqi bersama murid-murid senior beliau antaranya Syaikh Amr al-Wirdani dan
Syaikh Ahmad Mamduh di rumah beliau.

Selepas sahaja menjawat jawatan Mufti  Mesir, Maulana Syaikh Ali Jumaah memberi
nafas baru kepada pengajian talaqqi kitab-kitab turath di Masjid Al-Azhar
Asy-Syarif, beliau mula didatangi pelbagai latar belakang murid-murid untuk
berteleku mengambil faedah ilmu yang luas terbentang dari beliau. Maulana
Syaikh Ali Jumaah membuka kelas pengajian dalam berbagai lapangan ilmu seperti
ilmu fiqh, usul fiqh, hadis, tafsir, sirah dan sebagainya bermula awal pagi
hingga ke lewat malam, seharian bersama anak-anak murid beliau.

Apa yang menarik dalam sistem pengajian ‘sekolah’ Maulana
Syaikh Ali Jumaah ini ialah penerapan ikatan nilai kasih sayang yang tinggi
antara guru dan murid sehingga para anak murid ini sudah mengagap Syaikh Ali
Jumaah ini ayah mereka kekadang melebihi kemuliaan ayah kandung, dan Syaikh Ali
pula menganggap anak-anak murid beliau sebagai anak kandung beliau semuanya.

Bayangkan, bagaimana setiap hari ingin pergi ke kelas dalam
masa yang sama perasaan membuak-buak ingin berjumpa seorang ayah, dan si ayah
ingin berjumpa seorang anak?

Sudah pasti pengajian memakan masa berjam-jam pun tidak
terasa panjang dan menghelakan, malah rasa tidak cukup masa dan akan merindui
kelas-kelas yang akan datang.

Dengan penerapan nilai kasih sayang inilah lahirnya generasi
rijal-rijal yang menjadi kader ummah, yang menjadi pakar dalam lapangan ilmu
masing-masing, yang menafkahkan diri mereka untuk agama Allah ini. Antara
‘anak-anak’ Maulana Syaikh Ali Jumaah seperti Syaikh Dr. Majdi ‘Asyur, Syaikh
Dr. Amr Al Wirdani, Syaikh Dr. Usamah Sayyid Azhari, Syaikh Dr. Ahmad Mamduh,
Syaikh Sayyid Syaltut, Syaikh Ahmad Al-Hajin, Syaikh Isom Anas, Syaikh ‘Awad
Manqush, Syaikh Dr Jamal Faruq adan ramai lagi.

Sehingga kini, dalam sistem kekeluargaan ini,Maulana Syaikh
Ali Jumaah dianggap (الجد) iaitu Datuk. Generasi
kedua dipanggil (الأب), dan lahir pula
sekarang generasi ketiga yang merupakan anak-anak didik mereka yang digelar (الحفيد) iaitu cucu-cucu yang
dibarisi oleh juga para alim ulama, juga asatizah kita yang terkenal seperti
Al-Fadhil Ustaz Nazrul Nasir, Al-Fadhil Ustaz Hairul Nizam, Al-Fadhil Sidi
Zaiemuddin, Al-Fadhil Ustaz NoorAzam Bahador, Al-Fadhil Ustaz Faiz Fateh,
Al-Fadhil Ustaz Khairul Anam, dan lain-lain lagi.

Jadi, begitu jugalah perasaan para pelajar yang berada dalam
sistem keluarga ini apabila ingin hadir ke kelas talaqqi, ya, perasaannya
seperti mahu bertemu seorang ayah, dan lagi-lagilah bila ada muhadarah bersama
datuk kami Maulana Syaikh Ali Jumaah, perasaanya hanya Tuhan saja yang tahu!

Begitulah bagaimana Syaikh Ali membina pertalian kasih
sayang yang utuh dalam jiwa para penuntut ilmu agar semangat menuntut ilmu
tidak pernah luntur dan sentiasa istiqamah dalam jalan ini.

[Model Kemasyarakatan: Suatu Tinjauan Sisi Negarawan Sidna Nabi
Sallallahu ‘alahi Wasallam.]

Rumusan ini dicoret berdasarkan pembentangan al-Fadhil Ustaz
Nazrul Nasir semasa Konvensyen Mahasiswa Selangor Timur Tengah bertarikh 24
September 2019. Jazakumullah khair jazak ustazna kerana berjaya mengemukakan
idea besar Maulana Nuruddin Ali Jumaah dengan begitu tersusun serta membuka
minda para hadirin akan keindahan Islam sebagai penyelesai masalah sehingga ke
peringkat nasional.

 Antara keistimewaan
Dr. Ali Jumaah adalah bagaimana beliau berusaha membuka sisi atau pandangan
yang lebih terbuka juga mencapah dalam sesuatu perkara yang sebelum ini
kebanyakan orang memandang dengan satu perspektif sahaja. Namun, dengan
pembacaan yang luas pelbagai bidang juga kara hubung aneka bahasa, beliau tetap
teguh menggenggam ilmu turath membuatkan beliau mampu mengintegrasikan antara
turath lalu mengimplentasikan secara holistik dan komprehensif di dunia moden.

Dalam menanggapi sirah al-nabawiyah, Dr. Ali Jumaah sering
menegaskan bahawa keperluan kita bukan membawa zaman nubuwah lebih 1400 tahun
dahulu ke zaman kini, namun kita perlu menjejak cara fikir, gerak kerja Sidna
Nabi serta mengambil faedah sepanjang hidup baginda dari sekecil urusan
penjagaan hati hingga ke peringkat pemerintahan negara, kemudian diamalkan
secara holistik di era langit terbuka kini.

Melalui pembacaan
sepanjang sirah Sidnan Nabi, kita acap kali dibentang dengan cerita
bagaimana Sidna Nabi dan para sahabat memperjuangkan Islam di persada jihad,
sehingga seolah-olah sirah nubuwah hanya dibayangi dengan kisah peperangan  hingga tenggelam sisi negarawan Sidna Nabi,
bagaimana baginda mengurustadbir negara, bahkan bagaimana Sidnan Nabi
menyelesaikan masalah masyarakat yang berbilang agama dan kaum.

Secara ringkas, Dr. Ali Jumaah menyimpulkan model masyrakat
sepanjang sirah Sidnan Nabi ada empat:

1. Model Makkah

Model ini simbolik kepada sesebuah negara yang majoriti
non-muslim dan minoriti muslim. Juga dalam situasi Islam ditindas, tiada kuasa
dan kekuatan.

Dalam model ini, umat Islam perlu bersabar dan berusaha
mengumpulkan kekuatan secara sistematik dan tersusun, malah tidak mewujudkan
suasana tegang kerana ia akan memberi kesan negetif kepada gerakan dakwah juga
umat islam sendiri.

2. Model Habsyah

Model di mana umat Islam adalah minoriti berada dalam
pemerintahan non-muslim yang adil dan tidak menindas.

Negara yang mengamalkan model adalah negara yang dikemudi
oleh pemimpin non-muslim yang adil dan meraikan hak-hak muslim yang minoriti,
serta tidak menzalimi mereka. Dalam situasi begini, umat islam harus bergaul
secara harmoni dengan masyarakat majoriti non-muslim, malah dituntut hingga ke
tahap mempertahankan negara tersebut jika berlaku peperangan atau musibah.

3. Model Madinah Fasa Pertama

Model umat Islam majoriti di dalam sebuah negara islam yang
stabil, juga terdapat non-muslim yang minoriti.

Model ini boleh dikenalpasti di kebanyakan negara Islam, di
kala mana umat islam mewakili peratusan majoriti, umat islam perlu berinteraksi
secara aman dan toleransi kepada non-muslim yang minoriti. Memberi hak
sepatutnya kepada mereka dan tidak boleh dizalimi. Perjanjian atau sosial
kontrak yang dipersetujui harus dihormati kedua-dua pihak agar keharmonian
sejagat mampu dicapai dalam sesebuah negara majmuk.

4. Model Madinah Fasa Kedua

Model sebuah negara yang keseluruhan induvidu masyarakatnya
beragama islam.

Dalam fasa model Madinah kedua ini, menunjukkan bahawa Islam
bukan agama paksaan, panutan masyarakat Madinah kepada agama Islam atas dasar
bagaimana mereka melihat urustadbir pemimpin Islam yang cemerlang, juga akhlak
umat Islam membuatkan mereka tertarik dengan Islam. Selain itu, beberapa
tindakan tegas Sidnan Nabi sendiri dalam menyelesaikan konflik antara-agama
yang dicetuskan oleh etnik Yahudi semata untuk menjaga kestabilan negara.

Berdasarkan keempat-empat model ini, Dr. Ali Jumaah bertegas
bahawa salah satu model boleh dilaksanakan dan masih relevan sehingga sekarang.
Perlaksanaan tersebut bukan hanya diimplemestasikan di peringkat negara tetapi
juga boleh dilaksanakan di peringkat kelompok umat islam samada majoriti atau
minoriti.

Jadi apa signifikan keempat-empat model ini kepada kita di
zaman sekarang?

Setelah memahami konsep model tersebut, kita boleh sama-sama
berfikir kondisi masyarakat yang kita diami sekarang berada dalam  model yang mana. Dengan itu kita mampu
bertaamul dengan masyarakat samada secara individu atau secara kolektif. Bukan
semata di peringkat pemimpin atasan untuk menentukan polisi kerajaan untuk
mengendalikan rakyat berbilang agama, juga kita secara individu persendiri jika
kita berada di mana-mana negara, samada negara islam mahupun negara bukan
Islam.

Kesimpulannya, perkara tunjang dalam perbahasan model oleh
Dr. Ali Jumaah adalah, bagaimana kita melihat sisi pandangan serta strategi
politik Sidna Nabi untuk menjaga kelestarian umat islam walaupun berada dalam
situasi negara yang berbeza. Kita dapat belajar bagaimana Sidnan Nabi mengurus
interaksi secara damai dan bijaksana kepada umat bukan islam samada ketika
mereka sebagai majoriti mahupun minoriti.

Dengan qudwah yang ditunjukkan oleh Sidnan Nabi ini, kita
sebagai umat islam di zaman kini harus meneladani baginda untuk berurusan
dengan sekalian manusia yang berada di sekeliling kita dengan rahmah, harmoni
dan tidak sesekali mencetuskan polemik yang menganggu keamanan masyarakat dan
negara.

Sehingga sini catitan saya, mungkin ada kekurangan atau
kesilapan fakta mohon diperbetulkan. Amatlah diharapkan untuk kita sama-sama
mempergiatka usaha membaca dan mengkaji pemikiran Maulana Nuruddin Dr Ali
Jumaah yang mana menjadi ubat mengubati krisis masyarakat yang semakin
membarah.

Muhamad Hakim bin IsmailKhadim al-Azhar al-SyarifPencinta Maulana Ali Jumaah

RUJUKAN:

1. Kertas kerja Model Kemasyarakatan Berdasarkan Sisi
Pandangan al-Allamah al-Usuli Professor Ali Jumaah Hafizohullah taala oleh
al-Fadhil Ustaz Nazrul Nasir.

2. Kitab التعايش مع الأخر في ضوء السيرة
النبوية oleh Dr. Ali Jumaah.


Bagaimana Kalau Manusia Berekor Macam Son Goku?

Tengok belakang anda, ada ekor yang bercantum? Jika tiada, anda masih manusia lagi. Mungkin ada dalam kalangan kita seronok jika manusia juga mempunyai ekor macam Goku dari anime Dragon Ball bersiri, namun pengkaji berpendapat bahawa manusia lebih baik tanpa ekornya.

Mengapa manusia tanpa ekor adalah lebih baik?

Sebelum kita lahir, kita mempunyai ekor dalam kandungan ibu ketika usia kandungannya selama 6 minggu. Kehadiran ekor adalam sebahagian dari perkembangan manusia dalam kandungan. Awalnya ekor kita mempunya sedozen tulang vertebrae sehingga sebahagiannya diserap ke dalam tubuh. Baki ekor yang tertinggal kemudian dipanggil sebagai tulang coccyx.

Tetapi alam memerlukan kepelbagaian, atau Tuhan sentiasa tunjukkan kuasaNya kepada manusia (bagi yang beragama), maka ada sesetengah manusia lahir dengan ekornya masih bercantum. Namun ekor ini hanya terdiri dari otot dan saluran darah yang pastikan ekor sihat, kecuali tulang saja yang diserap masuk dalam badan.

Walau bagaimanapun, sukar untuk kita temui seseorang yang mempunyai ekor kerana hanya kurang sedozen saja manusia ini wujud di muka bumi. Biasanya ekor akan dibuang dalam pembedahan sebaik saja dilahirkan kerana pada abad ini ekor lansung tiada fungsi untuk kemandirian manusia.

66 juta tahun dahulu, selepas hentaman meteor yang membinasakan dunia dinosaur, mamalia kecil berupa primat (kumpulan beruk) munculkan diri. Seperti monyet, lemur, dan tarsier, mamalia kecil ini mempunyai ekor yang panjang untuk seimbangkan diri apabila memanjat pokok.

Adaptasi demi adaptasi, ekor mamalia kemudian mempunyai fungsi baharu, iaitu bertugas sebagai ‘tangan ketiga’. Fungsi ini memudahkan mamalia untuk bergayut atas pokok dan menggenggam sesuatu jika kedua-dua tangan sibuk memanjat. Ia amat memudahkan sehinggalah pada 20 juta tahun dahulu wujud kumpulan primat tanpa ekor seperti gorila, chimpanzi, orang utan, makhluk berupa manusia, dan manusia sendiri.

Terdapat kajian ke atas kehilangan ekor primat menunjukkan wujud kod genetik bernama Jujukan Alu ‘melompat masuk’ ke dalam gen yang mewujudkan ciri ekor, sehingga mengganggu keupayaan menghasilkan ekor.

Kajian ini dilakukan oleh pelajar dari New York University bernama Bo Xia. Beliau mengkaji ke atas sel stem bagi memenuhi tujuan kajian ini. Xia bandingkan gen dari 6 spesis beruk dan gen dari 9 spesis monyet berekor bagi mencari sebarang mutasi yang menyebabkan beberapa spesis primat dan manusia ketiadaan ekor.

Pada mulanya, Xia menemui gen bernama Faktor Transkrip T-box T atau TBXT. Sedekad lalu, pengkaji genetik Rusia bernama Nadezhda Dobrovolskaya-Zavadskaya telah lakukan kajian ke atas tikus makmal dan menemui mutasi ke atas TBXT menyebabkan tikus makmal mengalami kependekan ekor. Xia kemudian mencari jika ada unsur Jujukan Alu di dalam TBXT.

Xia tidak menemui apa yang dia cari namun menemui 2 ‘gen melompat’ di sekitar TBXT. Inilah 2 gen yang mengganggu jujukan TBXT yang mempunyai ciri berekor, sehingga wujud kumpulan primat tanpa ekor. Namun ‘kerosakan gen’ ini memberi kelebihan bahawa kumpulan ini (termasuk manusia) mudah untuk duduk dan berdiri dengan dua kaki tanpa masalah. Pengkaji termasuk Xia masih tidak mengetahui mengapa ‘kerosakan gen’ ini boleh berlaku.

Berbalik kepada persoalan utama. Jika manusia mempunyai ekor, badan haruslah ‘berubah’. Kena ingat fungsi utama ekor, iaitu mengimbangkan diri apabila memanjat. Kalau mahukan ekor, perlu ada otot tambahan untuk menyokong ekor dan pinggul harus memainkan peranan supaya ekor tetap berfungsi. Ertinya, kalau nak menetap terus di atas pokok seumur hidup, ekor sememangnya diperlukan.

Namun beruk tidak perlukan ekor. Seperti gorila, tubuh badannya besar akibat mempunyai otot yang besar dan kuat di bahagian belakang badan dan pinggul. Ini memudahkan gorila untuk menanggung berat badan apabila melompat. Hanya perlukan otot yang besar ini ia mampu melompat tanpa ekor.

Kelebihan manusia jika tidak mempunyai ekor adalah otot ekor dalam tubuh boleh memberi sokongan kepada organ-organ dalam abdomen seperti organ penghadaman dan pundi kencing. Di sinilah kita mampu berdiri dengan dua belah kaki tanpa masalah dan bersyukurlah jika kita boleh menahan kencing atau berak jika berada dalam situasi yang tidak kita jangka.

Inilah faktor-faktor yang mendorong mengapa manusia dan primat lain lebih baik tanpa ekor. Mungkin kita tidak akan berevolusi atau tidak wujud tamadun-tamadun yang nenek moyang bina jika kita masih gunakan ekor.

RUJUKAN:

What if Humans Had Kept Their Tails? Science Alert. Published on 9 January 2022.


Siti Manggopoh – “Singa Batina Dari Minangkabau”

Ranah Minang menyaksikan pelbagai kisah penentangan terhadap penjajah kolonial Belanda. Daripada Tuanku Imam Bonjol dan Tuanku Rao hinggalah kepada nama-nama pejuang besar zaman moden lainnya seperti Rasuna Said dan Buya Hamka, penentangan ini tidak pernah berhenti walaupun sedetik.

Di Kabupaten Agam, lahir seorang tokoh pejuang yang jarang didendang; beliau ialah Siti Manggopoh yang mendapat jolokan “singa batina dari Minangkabau” atau “singa betina Manggopoh”. Lahir di Manggopoh, Lubuk Basung pada bulan Mei 1880, beliau berkahwin dengan Rasyid Bagindo Magek dan dikurniakan dua orang cahaya mata.

Sebagai satu-satunya anak perempuan dalam keluarga, Siti Manggopoh sering terikut-ikut akan jejak abang-abangnya seperti bersilat dan ke surau. Mungkin pergaulan kasar seperti lelaki telah membentuk peribadi beliau yang tidak berasa rendah diri jika berada dalam kalangan lelaki.

Seperti kebanyakan kisah pejuang kemerdekaan lainnya, Siti Manggopoh bukanlah lahir atau digilap bakatnya untuk menjadi seorang pemimpin gerakan menentang penjajah Belanda. Segalanya bermula kerana keterpaksaan; keterpaksaan yang hadir daripada dasar penjajah yang menekan kehidupan warga pribumi Minang.

Sistem pajak yang dikenali sebagai “belasting” menjadi punca utama penentangan Siti Manggopoh. Pajak belasting memaksa warga Minang membayar cukai pendapatan setahun yang dikumpul oleh mereka. Pajak ini adalah cukai tambahan kepada beberapa cukai yang sudah sedia ada seperti “pajak uang rodi”, “pajak jaga” dan beberapa cukai lainnya.

Perasaan tidak puas hati terhadap penjajah Belanda semakin hari semakin menebal. Siti Manggopoh dan suaminya mula mengumpul pelbagai jenis senjata seperti keris dan golok yang dipanggil ladiang dan rudus buat pemberontakan berdarah yang pasti akan terjadi tidak lama lagi.

Pada waktu yang sama, Siti Manggopoh menjadi mata-mata gerakan pemberontakan ini dengan menyamar sebagai gadis kampung dan keluar masuk pos Belanda sesuka hatinya sembari mengumpul segala maklumat penting seperti jumlah soldadu Belanda dan kedudukan aset-aset penting penjajah di dalam kubu tersebut.

Sebelum serangan dilakukan, Siti Manggopoh dan suami mengadakan pertemuan dengan orang-orang besar Minang untuk mendapat restu dan buah fikiran mereka. Setelah itu, Siti, suami dan 15 orang lainnya bergerak menuju ke kubu pertahanan Belanda yang hingga kini tidak sedar malapetaka yang bakal menimpa mereka.

Pada malam yang hening itu, Siti Manggopoh, dengan kelewang tajam di tangannya, berserta dengan suami dan 15 orang pengikut lainnya telah mengepung kubu Belanda tersebut dan menyerang hendap kubu itu. Seramai 55 orang tentera Belanda yang berkubu di situ telah menemui ajal mereka.

Namun, nasib tidak menyebelahi Siti Manggopoh apabila gerombolan penentang beliau telah ditangkap tidak berapa lama selepas serangan beliau ke atas kubu Belanda. Pihak Belanda agak terkejut kerana mendapati gerombolan penentang ini punya seorang wirawati. Siti Manggopoh dipenjara selama 14 bulan di Lubuk Basung sebelum dipindahkan ke sebuah penjara di Pariaman dan ditahan pula di sana selama 16 bulan.

Akhirnya, beliau dipindahkan buat kali terakhir ke penjara utama di kota Padang. Di sini beliau ditahan selama 12 bulan sebelum dibicarakan dan didapati bersalah oleh mahkamah yang diurus sepenuhnya oleh kolonialis Belanda. 4 tahun penjara adalah hukuman yang dijatuhkan dan di Padang beliau menghabiskan sisa penahanan tersebut.

Sebelum terbitnya kisah Siti Manggopoh, hampir tiada ceritera wirawati Minang yang mengepalai sebarang penentangan terhadap Belanda. Siti Manggopoh bukan sekadar kisah seorang ibu yang amat menyayangi anaknya, bukan sekadar kisah seorang isteri yang patuh kepada suaminya,

Siti Manggopoh adalah simbol perjuangan marhaen menentang ketidakadilan, menentang opresi yang menekan keras dan simbol kebangkitan rakyat yang sudah jemu dipijak, diludah dan ditores eksistensinya.

RUJUKAN:

1.    Perempuan Memberontak: Perlawanan Perempuan Minangkabau Terhadap Kolonialisme Belanda Di Sumatera Barat 1908 – 1942, Dedi Arsa, 2017, STKIP Abdi Pendidikan Payakumbuh, Indonesia

2. Perempuan Dan Politik Dalam Islam, Z. Subhan, 2004, PT LKiS Pelangi Aksara


Hong Kong Terhumban Ke Kancah Anarki

Dah 24 minggu, keadaan Hong Kong masih belum reda. Malah Hong Kong dah 4 hari berturut-turut berada dalam keadaan seakan “war zone”. Sekolah, universiti tutup akibat pertempuran antara protester dan polis.

Walaupun Extradition Law yang mencetuskan protes besar-besaran semasa Jun telah ditarik balik, namun Carrie Lam, Ketua Eksekutif Hong Kong masih belum memenuhi 4 lagi tuntutan protester iaitu menyiasat keganasan polis, tarik balik label “rioter”, membebaskan “rioter” yang telah ditahan, dan mengadakan pilihanraya umum.

Protester panggil tuntutan-tuntutan ini sebagai “Ng Dai Sou Kau” (五大訴求) atau “Five Demands”. Tapi tuntutan terakhir tu, tak mungkin Carrie Lam dapat penuhi, dan bos besar dia di Beijing pun tak akan membenarkan. Kedua-dua kerajaan Hong Kong dan protester masing-masing tak nak mengalah, menyebabkan konflik diperpanjangkan dan sekarang memasuki fasa “escalation”.

Protester di Hong Kong boleh dibahagikan kepada dua kem. Kem pertama ialah “Wo Lei Fei” (和理非). Wo-Lei-Fei ialah akronim kepada slogan “wo ping, lei sing, fei bou lik” (和平, 理性, 非暴力) yang bermaksud “peaceful, rational, non-violent”. Diorang ni majoriti, dan diorang yang menjayakan protes sejuta rakyat pada Jun yang membuat Carrie Lam tarik balik Extradition Law.

Tapi sekarang, protes dah diambil alih oleh kem kedua yang lebih keras dan radikal, yang dikenali sebagai “Yong Mo Pai” (勇武派). “Yong” bermaksud berani, “Mo” bermaksud “militant”. Trademark diorang ialah t-shirt hitam dan topeng hitam. Diorang kritik Wo Lei Fei terlalu lembut, sehingga tuntutan-tuntutan semua tak dilayan oleh kerajaan. Jadi diorang ambil pendekatan yang lebih ekstrim: baling bom molotov, baling batu batan, baling cone, pecah kedai, bakar kereta dan menembak anak panah (what the???). In case korang terdesak kena pergi Hong Kong, jangan pakai baju hitam k, kena pukul dengan polis kang. China sekarang pun dah melarang eksport t-shirt hitam ke Hong Kong.

Orang Hong Kong ialah orang Kantonis. Orang Kantonis sifatnya memang “rebel” dan “persistent”. Revolusi Republikan yang menumbangkan pemerintahan maharaja China pada tahun 1911 dipimpin oleh orang Kantonis (Sun Yat-Sen dan Wang Jing-wei). Tokoh-tokoh kungfu yang kita tengok dalam filem (Wong Fei Hung, Yip Man, Bruce Lee) adalah orang Kantonis. Apabila sifat ni dimangkin oleh sentimen politik, maka lahirlah Yong Mo Pai yang tak reti penat merusuh walau berbulan-bulan. Pada tahun 1967 pun pernah berlaku rusuhan yang berlangsung selama 8 bulan. Umbrella Movement pada tahun 2014 pun tahan 4 bulan.

Salah satu slogan Yong Mo Pai ialah “Lam Chao” (攬炒). Bukan mencarut eh. “Lam” maksudnya peluk, “chao” maksudnya goreng, jadi “Lam Chao” membawa konotasi “hangus sama-sama”. Lebih kurang macam konsep “if we burn, you burn with us” dalam Hunger Games. So bagi diorang, kalau tuntutan diorang tak dilayan pun, diorang nak pastikan ekonomi Hong Kong lumpuh, “mati sama-sama”.

Pada Isnin lepas, diorang melancarkan protes dengan nama “Operation Dawn” (黎明行動), all out mencabar polis. Ia diikuti dengan “Operation Daybreak” (破曉行動) pada Selasa, seterusnya “Operation Morning Light” (晨曦行動) pada Rabu, dan hari ini “Operation Twilight” (曙光行動). Dengar kata besok akan disambung lagi dengan “Operation Sunrise” (旭日行動), “Operation Glory Light” (榮光行動) pada Sabtu dan seterusnya. Protes pun letak codename macam perang, tak leh belah.

Kalau keadaan terus “escalate” macam ni, susah nak kata ia tak akan membawa kepada konflik yang lebih serius. Yong Mo Pai sedang “bait” polis untuk bertindak lebih ganas, kalau ada orang mati, boleh justify tindakan radikal diorang. “Hardliner” di Beijing pun sebenarnya tunggu keadaan jadi hilang kawalan supaya justify campur tangan langsung dalam Hong Kong atau untuk mengehadkan autonomi yang diberikan kepada Hong Kong.

On a side note, perkembangan di Hong Kong ni juga membuat masyarakat Cina Malaysia berpecah dan bertekak. Generasi “Boomers” lebih cenderung kepada “law and order” dan ada sentimen pro-China, jadi kebanyakan diorang mengutuk protester. “Millennials” pulak lebih tertarik dengan ideal “demokrasi” dan “kebebasan” dan lebih banyak menerima pengaruh budaya popular Hong Kong dan Taiwan, jadi lebih bersimpati dengan protester.

Dari sebuah bandar antarabangsa jadi sebuah “war zone”, hanya perlukan 5 bulan. Kekurangan “wisdom” pentadbiran di satu pihak, dan “passion” tak terkawal di satu pihak, sama-sama menolak bandar yang dikenali sebagai “Mutiara Timur” ni ke kancah anarki.


Boleh Ke Manusia Tinggal Di Planet Arakkis Macam Dalam Filem Dan Novel Dune?

Selepas Dune (1980) arahan David Lynch gagal di pawagam, ramai menyangka siri novel yang dikarang Frank Herbert itu tidak akan diadaptasi ke layar perak. Tetapi ia disangkal menerusi Dune (2021) arahan Denis Villeneuve yang mendapat sambutan baik dalam kalangan penonton dan pengkritik. Tetapi sebaik selesai menonton, pasti ada tertanya-tanya, bolehkah manusia tinggal di Arakkis?

Dalam novel Dune yang diterbitkan pada 1965, Herbert menggambarkan Arakkis sebagai kawasan gurun terpencil yang besar dengan suhu mencecah 70°C. Selain itu, Arakkis turut digambarkan tidak pernah mengalami hujan atau mempunyai sumber air permukaan. Dari segi logik, mustahil untuk manusia menduduki planet dengan pelbagai ciri mencabar.

Bagi menguji hipotesis manusia boleh hidup di Arakkis, sekumpulan saintis iklim dari Universiti Bristol cuba menghasilkan model iklim Arakkis. Pelbagai data dimasukkan dalam model termasuk undang-undang fizik yang mengawal iklim dan cuaca bumi. Ini berdasarkan teori mereka bahawa undang-undang fizik sama mengawal cuaca dan iklim planet Arakkis.

Namun begitu, itu tidak terhenti di situ saja. Bagi menghasilkan model planet Arakkis yang realistik, saintis-saintis ini turut mencari maklumat planet berkenaan sama ada dari novel-novel yang dikarang Herbert atau Ensiklopedia Dune. Ini termasuk topografi planet dan kedudukan orbit Arakkis dari bintangnya – ia mempunyai orbit berbentuk bulat sama seperti bumi.

Mungkin ada tertanya-tanya mengapa maklumat sebegitu penting dalam model iklim sesebuah planet. Hakikatnya, orbit sesebuah planet boleh memberi kesan besar pada iklim dan cuaca sesebuah planet. Contohnya, musim sejuk tidak menentu dan panjang seperti dipaparkan dalam siri televisyen terbitan HBO, Game of Thrones. Akhir sekali, model iklim dilengkapkan dengan komposisi atmosfera yang menyelubungi Arakkis.

Dan hasilnya amat mengejutkan. Dari satu segi, Arakkis hampir sama dengan bumi dan hanya dibezakan dengan bilangan karbon dioksida yang sedikit (350 bahagian per sejuta berbanding 417 bahagian per sejuta).

Tetapi perbezaan terbesar bumi dan Arakkis ialah tahap kepekatan ozon. Bumi hanya mempunyai tahap kepekatan sekitar 0.000001% sekitar atmosfera rendahnya. Manakala Arakkis pula mempunyai kepekatan sekitar 0.5% sekaligus memberi kesan besar kepada iklim planet berkenaan.

Ini kerana tahap kepekatan ozon yang tinggi berupaya memerangkap haba dalam sesebuah planet seperti Arakkis. Ini menjadikannya jauh lebih baik dari segi pemanasan planet berbanding karbon dioksida. Tetapi selepas melihat simulasi dan pengiraan yang dibuat menerusi komputer super selama tiga minggu, kesimpulan model ini mudah: manusia boleh menetap di Arakkis.

Begitupun, ada keterangan dalam novel Dune yang dilihat berlawanan dengan model iklim yang dinyatakan. Misalnya, Herbert menyatakan wilayah-wilayah kutub yang menempatkan kota Arrakeen dan Carthag dilihat lebih sesuai untuk didiami. Ia dianggap berlawanan kerana jika di bumi, kebiasaannya suhu ekstrem berlaku di kawasan kutub dan latitud pertengahan.

Memandangkan model Arakkis dibangunkan mengikut model bumi, perkara sama boleh berlaku. Mengikut perkiraan model, suhu pada musim panas Arakkis boleh mencecah 70°C dengan suhu musim sejuk sekitar -40°C. Di bahagian kutub pula, ia boleh jatuh sehingga -75°C.

Begitu juga dengan ciri hujan tidak pernah turun di Arakkis. Hakikatnya, menerusi model iklim planet tersebut, sedikit hujan dikesan pada altitud tinggi topografi planet seperti kawasan pergunungan dan penara. Selain itu, ia hanya berlaku pada musim panas dan musim luruh sahaja.

Sekiranya benar manusia boleh menghuni Arakkis, mereka berkemungkinan berkongsi ciri ketahanan haba sama seperti manusia moden. Anggapan ini digunakan oleh para saintis bagi menentukan kawasan Arakkis mana yang boleh dihuni. Dan bertentangan dengan dakwaan Herbert bahawa kawasan khatulistiwa merupakan kawasan merba.ha.ya, model iklim menunjukkan sebaliknya.

Selain itu, para saintis melihat pemakaian sut khas yang digunakan oleh manusia di Arakkis sebagai munasabah. Sut tersebut mengambil kelembapan badan daripada bernafas dan membuang air dan ditukar sebagai air minuman untuk pemakainya. Di samping itu, ia turut membantu badan kekal sejuk dalam persekitaran yang kering dan panas.

Ciri ini penting kerana dalam buku, Arakkis digambarkan tidak pernah mengalami hujan, tiada air permukaan dan sedikit lembapan atmosfera yang boleh digunakan semula. Tanpa sut ini, agak sukar untuk manusia hidup dan beradaptasi dengan persekitaran planet.

Menariknya, Dune diterbitkan dua tahun sebelum pemenang bersama Hadiah Nobel Fizik 2021 Syukuro Manabe menerbitkan model iklim dunia yang pertama. Bagi para saintis dari Universiti Bristol, keupayaan Herbert menghasilkan imej Arakkis yang konsisten tanpa akses teknologi dan data hari ini menunjukkan kehebatannya sebagai penulis dan pencetus imaginasi para pembaca.

RUJUKAN

Morrison, R. (2021, 5 November). Humans actually COULD live on Dune’s Arrakis: Scientists simulate a climate model of the fictional desert planet and find it would be habitable despite 158F heat and desolate wastelands. Daily Mail.


Kenapa 7 Eleven Lebih Berjaya Di Thailand?

Apabila bercakap tentang 7 Eleven di Thailand, pasti ramai daripada kita yang pernah ke sana akan sangat merindui kedai tersebut. Dengan suasana yang berbeza, 7 Eleven seringkali menjadi persinggahan rakyat Malaysia ketika berkunjung ke negara gajah putih itu. Berbanding 7 Eleven di Malaysia, kedai itu hanya kelihatan sama sahaja seperti kedai runcit acheh tetapi versi berhawa dingin.

Bukan itu jumlah cawangan 7 Eleven di Thailand lebih banyak berbanding Malaysia iaitu sekitar 12,000 kedai. Jadi boleh dikatakan 7 Eleven di Thailand lebih berjaya dan apa sebabnya?

Jika dilihat 7 Eleven di Malaysia, hanya beberapa barang sahaja dijual dan pelanggan tidak miliki pilihan yang banyak. Namun berlainan pula dengan 7 Eleven di Thailand kerana mereka seseolah berfungsi seperti pasar raya mini. Bermakna terdapat begitu banyak pilihan barangan untuk dibeli di 7 Eleven Thailand. Antaranya adalah burger dan kopi yang turut dijual di kesemua cawangan 7 Eleven Thailand.

Tambahan pula, Thailand merupakan negara bukan dan 7 Eleven tidak miliki halangan untuk menjual bermacam-macam produk walaupun status halalnya boleh dipersoal.

7 Eleven boleh dikatakan sebagai kuasa besar dalam sektor peruncitan di Thailand. Tiada lagi mana-mana rangkaian kedai runcit yang mampu mengganggu gugat 7 Eleven. Malah peruncit-peruncit kecil juga turut terkesan dengan 7 Eleven. Hal ini demikian kerana 7 Eleven tawarkan apa perkara sama tetapi dengan pendekatan lebih baik.

Berlainan pula dengan 7 Eleven Malaysia kerana terpaksa bersaing dengan MyNews, Speedmart, KK Mart, CU Mart dan FamilyMart yang lebih menarik perhatian rakyat.

Biarpun Thailand seringkali dilanda oleh situasi politik yang sangat tidak menentu angkara sikap keterbukaan yang diamalkan, hal itu kurang memberikan kesan terhadap 7 Eleven. Ini kerana Thailand telah memberi kebebasan untuk rangkaian runcit seperti 7 Eleven untuk buat apa yang mereka suka.

Dasar pemerintah juga banyak memberikan keuntungan kepada 7 Eleven, apabila Thailand mewajibkan pasar raya besar mestilah dibuka sekitar 15 km daripada kawasan bandar. Kawasan luar bandar pula tidak mendapat liputan daripada pasar raya besar. Dekat sini 7 Eleven berfungsi dengan membuka banyak cawangan di kawasan luar bandar sebagai penyelesai masalah.

Mahu tak mahu rangkaian pasar raya besar seperti Lotus dan Big C terpaksa melancarkan kedai runcitnya sendiri bagi melawan dominasi 7 Eleven di luar bandar.

Di Thailand, 7 Eleven telah dijadikan sebagai salah satu tarikan untuk pelancong berkunjung ke negara itu. Macam mana tu? Thailand merupakan sebuah negara yang miliki begitu banyak kawasan pelancongan begitu menarik. Jadi pembukaan 7 Eleven di kawasan pusat peranginan secara tidak langsung akan mengundang pelancong datang.

Produk-produk tempatan yang ditawarkan oleh 7 Eleven akan diperkenalkan kepada pelancong. Dengan suasananya yang persis pasar raya, pasti pelancong tidak serik untuk datang sekali lagi. Buktinya, kita sendiri sering menjadikan 7 Eleven sebagai antara tempat singgahan utama.

Kesimpulannya, 7 Eleven di Malaysia bukanlah gagal tetapi tidak  berjaya setanding dengan 7 Eleven di Thailand. Apa yang boleh kita semua boleh pelajari adalah manfaat kesemua kelebihan yang ada untuk menonjolkan potensi diri.

RUJUKAN:

Ngaochy, T & Walsh, J. (2010). Success factors 7-Eleven in Thailand. International Conference on Business and Economic Research, Kuala Lumpur, 1(32), 147-151. Dipetik daripada http://www.ipedr.com/vol1/32-B10013.pdf

Liu Yifang. (2018). Research of business strategy of 7-Eleven in Thailand. (Tesis ijazah sarjana). School of  Business, Siam University, Bangkok.


Masih Wujudkah Keturunan Terus Genghis Khan?

Empayar Uthmaniyah hari ini, kita kenal siapa cucu cicit diktator yang pernah mencetuskan Pe.ra.ng Dunia Kedua dari Jerman (yang bermisai kontot itu), dan kita mengenali ramai lagi para keturunan dari keluarga tokoh-tokoh yang terkenuka dari seluruh dunia dalam sejarah.

Tetapi agak jarang kita membincangkan tentang keturunan seorang tokoh yang pernah membina sebuah empayar daratan yang paling besar dalam sejarah dunia ini, adakah masih ada keturunan Genghis Khan pengasas Empayar Mongol yang hidup pada zaman moden ini?

Soalan sebegini sebenarnya agak sukar untuk dijawab kerana kira-kira 50% daripada setiap lelaki dari seluruh Asia (terutamanya Asia Timur) berkongsi genetik Y-kromosom yang sama. Ini secara umumnya bermaksud bahawa hampir semua orang Asia adalah keturunan langsung Genghis Khan, atau paling tidak pun dari adik beradik yang sama nasab dengan bapa mereka. Tetapi, sekiranya kita mahu mengenali cucu cicit dari keturunan terus berda-rah keluarga Genghis Khan, jawapannya, ya, masih ada. Salah seorang daripadanya adalah lelaki ini yang merupakan keturunan terus Genghis Khan.

Barsbold

Beliau merupakan anak lelaki Byambin Renchin, yang juga berda-rah keturunan Genghis Khan, atau pada dasarnya dia adalah keturunan Okhin Taiji, yang merupakan keturunan terus Genghis Khan. Beliau dikenali dengan nama Barsbold dan dia diakui di seluruh dunia sebagai seorang pemimpin dalam bidang paleontologi vertebrata dan stratigrafi Mesozoikum.

Barsbold memainkan peranan penting dalam penemuan dan pemulihan salah satu koleksi fosil dinosaur terbesar di dunia. Hasil kerjanya telah menyebabkan bidang paleontologi di Mongolia menjadi terkenal di seluruh dunia dan membantu membentuk pemahaman yang lebih moden dan logik mengenai peringkat seterusnya evolusi dinosaur di Eurasia. Byambyn Renchin, yang merupakan bapa kepada Barsbold. Renchin memiliki ijazah kedoktoran daripada sebuah universiti di Hungary.

Hakuho Davaajargal

Ahli suka  Sumo ini dipanggil dengan nama Hakuho Sho di Jepun. Dia berketurunan Mongol dan menjadi warganegara Jepun pada tahun 2019. Hakuho memegang banyak rekod kemenangan yang kebanyakannya adalah kejohanan sumo di peringkat yang tinggi, serta kemenangan paling banyak dalam kerjaya tersebut, dan menjadi atlet yang paling lama bertahan di sepanjang zaman dalam dunia gusti sumo.

Ibunya berasal dari keturunan ‘keluarga emas’ (Genghisid). Datuknya memegang gelaran bangsawan Mongol iaitu Taiji. Ini bermakna, ibunya adalah keturunan terus Genghis Khan dan Hakuho sendiri dari sebelah ibunya. Bapanya juga merupakan seorang juara dalam dunia gusti tradisional di Mongolia.

Amartuvshin

Seorang lagi juga sama seperti Hakuho, berketurunan Genghis Khan dari sebelah ibunya. Mereka berdua ini memang berasal dari keluarga Khan Agung tersebut tetapi bukanlah keturunan secara terus. Nama lelaki ini adalah Amartuvshin. Dia bekerja dalam sektor kewangan di Mongolia, memiliki kelulusan dari Universiti Harvard, dan dia sendiri pernah mencalonkan diri sendiri untuk bertanding di dalam pemilihan ahli parlimen di Mongolia.

Dashdorjiin Natsagdorj  & Ananda Shiri

Kali ini kita kenali wanita yang merupakan keturunan Genghis Khan pula. Wanita ini merupakan anak perempuan Dashdorjiin Natsagdorj, yang merupakan keturunan terus Genghis, beliau merupakan salah seorang bapa pengasas kesusasteraan Mongolia moden. Dia menamatkan pengajiannya di Jerman dan tinggal buat sementara waktu di Perancis pada awal abad ke-19 dan kembali ke Mongolia lalu mendapat seorang anak hasil hubungannya dengan seorang wanita Jerman-Rusia. Mereka mendapat bayi perempuan dan memberikan nama Ananda Shiri kepada bayi itu.

Dalam gambar pertama di bawah adalah gambar Dashdorjiin Natsagdorj  (duduk di tengah-tengah) ketika dia memegang gelaran bangsawan sebelum negara Mongolia menyerap ideologi komunisme. Manakala pada gambar kedua di bawah adalah anak perempuan Natsagdorj.

Gambar ini diambil pada tahun 1961, Ananda Shiri telah berkahwin dengan seorang lelaki Rusia, namun terdapat dakwaan yang mengatakan bahawa dia tidak mempunyai anak kandung sendiri. Dia tinggal di Estonia semasa dia bekerja.

Setelah bersara dari pekerjaannya, dia datang ke Mongolia untuk memohon kewarganegaraan sebagai rakyat Mongolia pada tahun 1992, sayangnya, dia secara tiba-tiba meninggal dunia di atas punca yang tidak dikenalpasti, sama ada kerana penyakit mahu pun bu-nuh diri, tidak dapat disahkan.

Dia diberikan sebuah pangsapuri dengan dua bilik oleh jawatankuasa penulis Mongolia tetapi dia tidak mendapat sebarang pencen dari negara itu. Selain itu, permohonan kewarganegaraannya tidak mendapat respon sehingga dia meninggal dunia.

Ketika dia tiba dk Mongolia, orang ramai tidak tahu bahawa dia melalui kehidupan yang sukar hingga jatuh miskin. Ramai pihak merasa simpati terhadap hidupnya dan merasa malu selepas mendapat tahu bagaimana dia melalui hidupnya seharian. Mereka mengecam kerajaan Mongolia kerana memperlakukan anak cucu kepada bapa pengasas negara itu dengan teruk.

Orang ramai pada waktu itu mengecam kerajaan bukan kerana Ananda Shiri adalah berketurunan Genghis Khan semata-mata tetapi kerana bapa Ananda banyak memberikan sumbangan yang besar terhadap masyarakat Mongolia dengan menulis begitu banyak novel, puisi, dan lain-lain karya berharga. Mereka berpendapat bahawa anak perempuan Dashdorjiin Natsagdorj itu sekurang-kurangnya berhak menerima pencen dari kerajaan Mongolia tetapi desakan itu tidak pernah dilayan.

Jika anda membuat carian mengenai Dashdorjiin Natsagdorj  di Wikipedia, ia tidak menyebut bahawa mereka adalah keturunan terus Genghis Khan, tetapi ada disebutkan tentang klannya. Klan Borjigin adalah kelas pemerintah Empayar Mongol, di mana Genghis Khan berasal dari klan yang sama. Namun, jika anda membuat carian mengenai Byambin Rinchen, di sana ada menyebut bahawa Natsagdorj adalah keturunan terus dari Genghis Khan.


Kita Masih Mampu Mengejar Kapal China

Sejak kemerdekaan, Malaysia telah secara perlahan-lahan membina reputasi baiknya sebagai sebuah negara membangun yang progresif, dinamik dan menjalinkan hubungan diplomatik yang membina dengan banyak negara-negara di dunia. Kedaulatan negara tetap utuh meskipun Malaysia bukanlah kuasa besar seperti Amerika Syarikat, Rusia mahupun China.

Malah Malaysia merupakan salah satu negara anggota Pergerakan Negara-negara Berkecuali (NAM) dan Malaysia juga merupakan ahli Pertubuhan Negara-negara Asia Tenggara (ASEAN) yang terletak di dalam zon aman, bebas dan neutral (zone of peace freedom and neutrality – ZOPFAN).

Sejarah telah membuktikan bahawa Malaysia bijak berdiplomasi dengan negara-negara lain sekiranya berhadapan konfrontasi, kerana Malaysia tidak gemar untuk menyelesaikan masalah dengan cara kekerasan atau perang. Walaubagaimanapun, ini tidak bermakna Malaysia adalah sebuah negara lemah yang boleh dilakukan sewenang-wenangnya.

Ucapan Menteri Pertahanan Malaysia, YB Mat Sabu di Dialog Shangri-la IISS 2019 di Singapura pada 1 Jun 2019 yang menyatakan bahawa ‘kita tidak mampu mengejar kapal perang China’ telah mengundang pelbagai reaksi di kalangan rakyat Malaysia yang menyaksikannya.

YB Menteri Pertahanan mungkin mempunyai pendapat yang berbeza. Namun begitu, seseorang Menteri atau pegawai kerajaan tidak patut secara terbuka menyatakan secara langsung atau tidak langsung tentang kelemahan keupayaan pertahanan negara. Kenapa perlu menceritakan kelemahan negara di mata dunia? Sebaliknya, kelemahan ini perlu ditutup dengan menonjolkan keupayaan negara dalam diplomasi.

Sejak dari zaman kesultanan Melayu Melaka di abad ke 15, cara diplomasi telah digunakan oleh pemerintah kesultanan ini dalam mengembangkan empayarnya dengan persahabatan yang dijalin dengan Dinasti Ming di China, sekaligus berjaya melebarkan wilayahnya sehingga melewati batas moden Semenanjung Malaysia pada hari ini. Walaupun Melaka akhirnya dijajah pada tahun 1511 oleh Portugis, kemashyuran dan kegemilangan kesultanan Melayu Melaka sehingga kini dijadikan semangat untuk warga Malaysia berbangga dengan sejarah silamnya.

Sewaktu Kesultanan Kedah diserang oleh Siam pada tahun 1821, Kedah telah berjaya dijajah dan kekal di bawah pemerintahan Siam dan ditukarkan nama kepada Syburi. Cara diplomasi telah digunakan oleh pemerintah Kedah untuk mendapatkan semula takhta. Akhirnya Siam menyerahkan semula tampuk pemerintahan Kesultanan Kedah kepada Sultan Abdul Tajuddin Halim Syah II pada tahun 1842. Jika tidak kerana cara diplomasi ini, wilayah utara negara kita pada hari ini akan berakhir di Pulau Pinang dan Kedah akan menjadi provinsi dalam Thailand.

Sedang negara-negara jiran berperang untuk mendapatkan kemerdekaan, Persekutuan Tanah Melayu merdeka dengan cara diplomasi dengan pihak British pada tahun 1957. India dan Pakistan, yang juga merupakan jajahan British berperang dengan dahsyat pasca kemerdekaan 1945 dan kesannya boleh dilihat sehingga kini.

Lain pula bagi negara kita. Pada tahun 1963, Persekutuan Tanah Melayu disatukan dengan Sabah, Sarawak dengan Singapura dengan aman melalui cara referendum dan diplomasi. Singapura juga dipisahkan daripada Malaysia juga dengan cara aman – walaupun terdapat pertelingkahan kaum di Singapura pada tahun 1964, ianya tidaklah mencapai tahap keganasan yang berlaku di Pakistan dan India pada tahun 1945. Tidak seperti Pakistan dan India, Malaysia dan Singapura menjalinkan hubungan yang baik diantara kedua-dua negara sejak 1965.

Malaysia berkembang pesat selepas kemerdekaan dan telah mencapai pelbagai kejayaan cemerlang. Menurut World Economic Forum (WEF), Malaysia merupakan salah sebuah negara yang ekonominya paling kompetitif di dunia pada tahun 2018. Selain itu, passport Malaysia juga diiktiraf Global Passport Index antara yang terbaik di dunia sehingga kini– indikasi bahawa reputasi negara di mata dunia adalah cemerlang. Selain itu, Malaysia juga kekal sebagai antara negara top-25 paling aman di dunia oleh Global Peace Index pada tahun 2018. Kuala Lumpur, ibu negeri Malaysia juga merupakan bandaraya ke-tujuh paling dikunjungi di dunia tahun lalu, jelas menunjukkan bahawa Malaysia adalah destinasi yang menarik, selamat dan tenteram.

Sekiranya Malaysia tidak berupaya menjaga kedaulatannya, mempertahankan sempadannya dan memelihara keutuhan wilayah maritimnya, mana mungkin Malaysia mampu mengecapi  semua kejayaan-kejayaan ini.

Malaysia Baru sudah melewati tempoh waktu lebih dari setahun. Rakyat Malaysia mahukan perubahan supaya Malaysia menjadi lebih baik daripada pemerintahan terdahulu. Menteri Pertahanan Malaysia tidak seharusnya secara terang menceritakan kelemahan pertahanan negara. Akan tetapi ucapan beliau mengenai Malaysia sebuah negara yang berdiplomasi adalah tepat dan relevan untuk menjelaskan pendirian hubungan luar Putrajaya.

Mungkin tiba waktu untuk menteri-menteri kita mempertimbangkan untuk berbicara dalam bahasa Melayu dalam forum-forum antarabangsa sekiranya penguasaan bahasa kebangsaan mereka adalah lebih baik daripada bahasa Inggeris. Ini penting kerana bahasa cuma alat, akan tetapi mesej yang disampaikan itu lebih utama bagi mengutarakan hasrat negara.

Sejarah telah membuktikan bahawa kita masih mampu menjadi negara yang hebat dan ‘masih mampu mengejar kapal perang China’, asalkan bijak berdiplomasi dan berhubungan baik di peringkat antarabangsa.

Dr. Mohd Hazmi Mohd Rusli adalah profesor madya di Fakulti Syariah dan Undang-undang di Universiti Sains Islam Malaysia dan profesor pelawat di Sekolah Undang-undang, Far Eastern Federal University, Vladivostok, Rusia.


Membongkar Mistos-Mitos Yang Menyelubungi Nazi

Pemerintahan Nazi Jerman seharusnya bertahan satu milenia tetapi ia hanya bertahan selama 12 tahun. Dalam tempoh tersebut, keganasan dan kekejaman rejim turut disokong dengan penyebaran mitos atau cerita palsu yang bukan saja dipercayai Hitler tetapi juga kepimpinan tertinggi Nazi yang lain. Ada mitos yang sudah diketahui umum tetapi ada juga yang sengaja dibuat semata-mata untuk menjustifikasikan tindakan ganas mereka semasa Perang Dunia Kedua (WWII).

1. TABUT (THE ARK OF THE COVENANT)

Jika anda pernah menonton siri filem pertama Indiana Jones, Raiders of the Lost Ark (1981), anda pasti tahu berkenaan kisah tabut yang mengandungi kepingan kitab Taurat dan mengapa pihak Nazi mahukannya. Dalam filem tersebut, antara sebab pihak Nazi mengejarnya ialah sesiapa yang memiliki tabut tersebut dianggap berkuasa dan tentera yang dimilikinya tidak akan kalah dalam peperangan. Jika anda rasa ini fiksyen, salah sebab inilah apa yang dipercayai kepimpinan tertinggi Nazi. Bagi mereka, sekiranya mereka berjaya memiliki dan memanfaatkan kuasanya, inilah senjata terunggul dalam simpanan mereka. Walaupun tabut dikatakan hilang antara 597-586 Sebelum Masihi dan lokasinya masih lagi menjadi pertikaian dalam kalangan cendekiawan dan sejarawan, tiada sebarang rekod yang menyatakan pihak Nazi Jerman berusaha mencari lokasi sebenar tabut itu.

2. SWASTIKA

Sebelum Adolf Hitler dan Nazi Jerman mencuri lambang swastika untuk jadi sebahagian daripada logo parti mereka, swastika dilihat mengandungi imej positif. Swastika sendiri dalam Bahasa Sanskrit bermaksud gembira/baik. Simbol ini digunakan dalam agama Hindu, Buddha dan Jainisme selama beribu-ribu tahun dan dianggap sebagai simbol India. Pada abad ke-20, ramai orang mengambil lambang swastika sebagai tanda nasib baik dan ada pula yang menggunakannya untuk motif seni bina, rekaan produk atau pengiklanan. Antara syarikat yang menggunakan lambang tersebut ialah Coca-Cola dan Carlsberg. Motif ini juga boleh dijumpai pada pesawat Tentera Udara Diraja Britain (RAF) dan pada 1930-an dan unit tentera Amerika Syarikat semasa Perang Dunia Pertama (WWI). Namun, apabila Hitler dilantik sebagai Kanselor Jerman, semua itu dihentikan. Bagi Hitler, lambang ini dilihat menyerlah dan menarik perhatian orang ramai di mana lambang itu bermaksud kesucian bangsa Aryan.

3. TERAS BUMI KOSONG (HOLLOW EARTH)

Kepercayaan bahawa teras bumi kosong bukanlah satu perkara asing dan ini bukan diyakini pihak Nazi saja. Pada abad ke-19 dan abad ke-20, teori berkenaan wujudnya sebuah dunia lain dalam teras bumi sudah diceritakan dalam bentuk fiksyen seperti The Narrative of Arthur Gordon Pym of Nantucket (1838, Edgar Allan Poe), A Journey to the Centre of the Earth (1864, Jules Verne) dan pencipta watak Tarzan, Edgar Rice Burroughs menerusi novel At the Earth’s Core (1914). Atas sebab itu, pihak tentera melancarkan beberapa ekspedisi untuk menyiasat sama ada teori tersebut benar atau tidak dan jika ia benar-benar wujud, maka mereka perlu mendapatkan kelebihan strategik. Antara ekspedisi yang dikatakan dihantar Berlin ialah ekspedisi tahunan antara 1926-1943 ke Tibet untuk mencari dan mengekalkan hubungan dengan nenek moyang Aryan mereka di Shambala dan Agharti, dua kota yang dikatakan wujud di bawah Banjaran Himalaya.

4. YAHUDI & ANTI-SEMITISME

Seperti kita sedia maklum, sejarah orang Yahudi ini banyak berkait dengan isu perhambaan dan peminggiran oleh komuniti tempatan terutama di Eropah. Dan tidak seperti kerajaan Islam terdahulu yang menerima mereka, kebanyakan kerajaan pada Zaman Pertengahan Eropah bersikap radikal terhadap mereka. Ini berikutan larangan dalam agama Yahudi yang melarang mereka berkahwin dengan orang bukan Yahudi dan larangan sebegini membawa kepada pelbagai mitos gila berkenaan mereka. Antara mitos yang tersebar pada ketika itu ialah orang Yahudi meracun perigi penduduk tempatan, membunuh kanak-kanak untuk minum darah mereka dan bertanggungjawab kepada penyebaran wabak Maut Hitam (Black Death, 1348-50).

Akibatnya, pada abad ke-12 Masihi, ribuan orang Yahudi mati dibunuh di Perancis, Sepanyol dan England. Kemudian, muncul pula Protokol Zion iaitu rancangan bagaimana orang Yahudi menguasai dunia muncul di Rusia pada tahun 1903 dan menjadi sebahagian daripada rancangan ‘Penyelesaian Terakhir’ Hitler yang dipersetujui dalam Persidangan Wannsee. Hari ini, protokol tersebut masih tersebar luas walaupun ramai termasuk rakan penulis saya, saudara Ayman menyatakan dokumen tersebut adalah palsu.

5. ORDE DUNIA BARU

Ramai penulis teori konspirasi berpandangan rejim Nazi Jerman sebagai permulaan kepada Orde Dunia Baru. Bukti mereka ialah penemuan terma ‘Neordnung’ yang bermaksud orde baru. Namun, maksud sebenar terma tersebut ialah penstrukturan semula sempadan negara-negara Eropah termasuk penglibatan lebih luas bagi empayar Nazi Jerman. Namun jika kita pertimbangkan semua fakta, ada kemungkinan Hitler mahu menubuhkan orde dunia baru versinya dengan empayar Nazi Jerman sebagai ketua negara-negara dunia.

6. HOLY GRAIL

Holy Grail merupakan artifak Kristian di mana dikatakan itulah gelas terakhir yang diminum Nabi Isa a.s sebelum baginda (dikatakan) disalib berdasarkan lukisan Leonardo da Vinci, The Last Supper. Dan artifak ini menjadi teras kepada kisah Raja Arthur di mana baginda mengarahkan Sir Percival mencari artifak tersebut. Dan kisah ini sudah diadaptasi banyak kali dalam pelbagai medium termasuk layar perak seperti siri ketiga Indiana Jones, Indiana Jones and the Last Crusade (1989).

Bagi Hitler sendiri, beliau menganggap cawan tersebut kunci kepada keabadian dan melihatnya bersesuaian dengan naratif bahawa orang Kristian mencuri cawan itu dari orang pagan. Hitler melihat artifak itu seharusnya dikembalikan ke Berlin dan tugas tersebut diserahkan kepada Otto Rahn, seorang pegawai SS merangkap sejarawan yang menjadi inspirasi kepada watak ikonik Indiana Jones yang dilakonkan Harrison Ford. Rahn berusaha mencari artifak tersebut di Eropah dan Timur Tengah namun gagal menemuinya pada akhir WWII.

7. KONTROVERSI BANGSA ARYAN

Hitler dan Nazi mendakwa orang Jerman berasal bangsa Aryan, sebuah bangsa kuat yang mempunyai mata biru, berkulit cerah dan berambut perang. Namun, ini hanyalah satu lagi propaganda Nazi yang mempergunakan sejarah bagi menguatkan naratif pilihan mereka. Aryan ini sebenarnya berasal dari terma Bahasa Sanskrit menerangkan sebuah puak yang menyerang dan mampu menjinakkan kuda yang wujud pada 1700 Sebelum Masihi. Mereka percaya mereka jauh lebih hebat berbanding bangsa yang ditewaskan mereka. Selepas beberapa generasi, mereka mula mengaplikasikan terma itu pada keadaan sosial atau etika yang membawa maksud berkuasa. Tambahan pula, bangsa Medes sebelum itu dikenali sebagai Arii sementara bangsa Parsi yang menggantikan mereka dipanggil Aria iaitu nama lama bagi Parsi. Dan ini satu ironi yang tidak diketahui Hitler dan Nazi, perkataan Aryan ini sebenarnya dimodenkan oleh Max Muller pada abad ke-19 bila cuba menerangkan bangsa ‘Indo-Jerman’ tetapi kemudian mendakwa tidak wujud sebarang bangsa yang dikatakannya.

8. LEMBING TAKDIR (SPEAR OF DESTINY)

Jika anda peminat setia siri televisyen CW dan Warner TV, Legends of Tomorrow, anda pasti sedia maklum dengan objek yang menjadi obsesi Reverse Flash/Eobard Thawne (Matt Letscher), Lembing Takdir. Lembing ini yang dikatakan menikam Nabi Isa a.s semasa baginda disalib. Tidak seperti kuasa menukar takdir seperti yang diceritakan siri tersebut, mitosnya ialah sesiapa yang memiliki lembing tersebut tidak akan dapat dikalahkan. Bukti kepada mitos ini ialah ada 40 pemerintah terdahulu yang pernah memilikinya termasuk Maharaja Rom, Constantine dan Raja Frederick Yang Agung. Hitler yang melihat lembing tersebut pada tahun 1908 di Austria mahu memilikinya dan selepas Austria diilhak pada tahun 1938, lembing tersebut dipindahkan dari Austria ke bandar Nuremberg. Bila lembing tersebut selamat sampai di Jerman, menurut mitos, Hitler melancarkan serangan di Poland. Ironinya, selepas pihak Bersekutu merampas lembing tersebut pada 1945, Hitler (dikatakan) membunuh diri dalam bunker.

9. NOSTRADMUS & HANNS HORBIGER

Parti Nazi mendakwa kebangkitan Hitler sudah diramal oleh Nostradamus dan kesannya, semakin ramai yang menyokong gerakan beliau. Pada masa sama, Hitler turut mempercayai ramalan kosmologi Hanns Horbiger. Horbiger mendakwa banyak bulan dan objek cakerawala yang pernah mengelilingi bumi akan jatuh dan mati. Dan menurutnya, bulan terakhir yang jatuh ke bumi mencetuskan banjir besar dan menghancurkan Atlantis yang dikatakan tanah air bangsa Aryan. Hari ini, sebab sebenar Hitler dan Heinrich Himmler mempercayai dakwaan Horbiger ialah mengekang pengaruh Yahudi dalam bidang sains seperti yang dilakukan pergerakan Deutche Physik.

10. ‘HEIL HITLER’

Kultus personaliti yang dibentuk mengelilingi Hitler menganggapnya sebagai dewa atau penyelamat di mana beliau diberi kuasa membentuk rakyat, memberi laluan kepada bangsa super Aryan dan sebagai pelindung mereka. Dan banyak isi propaganda Joseph Goebbels dibentuk berdasarkan idea-idea ini untuk membentuk perpaduan dan kesetiaan dalam kalangan rakyat Jerman. Dan Hitler sendiri digambarkan sebagai kuat, memilih agenda kebangsaan, mengembalikan semula sistem dengan cara kuku besi dan menghukum keras mana-mana individu dianggap musuh negara. Majoriti rakyat ketika itu mempercayainya berdasarkan bukti ekonomi Jerman kembali kukuh dalam tempoh beberapa bulan dan sedia mati bersamanya. Dan bagi anggota kultus ini, Hitler ialah spesimen Jerman terbaik dan patut dicontohi. Namun selepas perang meletus dan bila situasi tidak lagi memihak Jerman terutama selepas Kursk dan pendaratan di Normandy, semua itu hanyalah sekadar mitos yang membawa Jerman ke arah kemusnahan.

SUMBER


Pemberian Duit Raya

Pada zaman ini, setiap kali menjelang hari raya, duit raya merupakan antara perkara yang memerlukan peruntukan khas. Duit raya diberikan kepada kanak-kanak sama ada keluarga sendiri ataupun anak rakan-taulan.

Senario duit raya ini memperlihatkan satu tanggapan kepada kita khasnya kepada golongan kanak-kanak bahawa hari raya kurang meriah jika tidak ada duit raya. Bagi golongan yang memberi pula, sejumlah wang memang sudah diperuntukkan untuk pemberian duit raya.

Anak sendiri, anak buah daripada sebelah suami, daripada sebelah isteri, anak-anak saudara sepupu, dua pupu, tiga pupu, dan kanak-kanak yang lain merupakan senarai penerima duit raya. Jumlah yang diberi bergantung kepada kemampuan si pemberi.

Kanak-kanak zaman 80-an dan 90-an belum begitu mengutamakan duit raya. Kanak-kanak pada zaman berkunjung ke rumah jiran tetangga atau saudara-mara dengan penuh kegembiraan berhari raya. Satu keseronokan jalan bersama kawan-kawan dari satu rumah ke satu rumah menikmati pelbagai juadah tanpa memahatkan dalam minda dan hati akan menerima duit raya.

Berbeza dengan kanak-kanak zaman ini, bertandang ke rumah keluarga atau jiran atau sahabat ibu bapa, dalam hati mereka mengharapkan duit raya. Jika tuan rumah tidak memberikan duit raya dan menggantikan duit raya dengan satu uncang kecil yang berisi gula-gula atau coklat, jelas kehampaan terpapar pada wajah cilik mereka. Terdapat juga segelintir kanak-kanak yang berani mengeluh atau merungut di hadapan tuan rumah jika mereka dapati bahawa duit yang tertdapat di dalam sampul hanya sedikit jumlahnya.

Adakah pemberian duit raya ini wajib setiap kali menjelang hari raya? Konsep memberi duit raya kepada ibu bapa, kaum kerabat, serta kanak-kanak pada 1 Syawal  dikatakan sebagai menepati perbuatan sedekah di dalam Islam.

Bahkan perbuatan sedekah kepada ibu bapa termasuk di antara ibadah yang sangat menguntungkan kerana amalan tersebut menghasilkan tiga bentuk pahala amalan soleh iaitu birrul walidain (berbuat baik kepada dua ibubapa), mengeratkan silaturahim, serta pahala bersedekah itu sendiri.

Demikianlah juga jika ia diberikan kepada kaum kerabat, sanak saudara dan umpamanya. Ia turut mendapat dua pahala iaitu pahala bersedekah dan juga pahala menghubungkan silaturahim.  Ini berdasarkan sebuah hadis yang diriwayatkan oleh Sa’d bin Abi Waqqas R.A bahawa Rasulullah S.A.W bersabda :

إِنَّكَ لَنْ تُنْفِقَ نَفَقَةً تَبْتَغِي بِهَا وَجْهَ اللَّهِ
إِلَّا أُجِرْتَ عَلَيْهَا حَتَّى مَا تَجْعَلُ فِي فَمِ امْرَأَتِكَ

Maksudnya : Sesungguhnya
kamu tidaklah membelanjakan nafkah yang kamu harapkan redha Allah dengannya
(nafkah tersebut) melainkan kamu akan diberikan ganjaran ke atasnya, sekalipun
jua nafkah yang kamu jadikannya di dalam mulut isteri kamu.

Riwayat Al-Bukhari
(56)

Bagi segelintir masyarakat bukan Islam khasnya masyarakat bukan Melayu, ada yang beranggapan bahawa amalan duit raya merupakan saduran daripada budaya ‘hong bao’ atau angpau atau sampul merah yang diamalkan oleh masyarakat Cina setiap kali perayaan Tahun Baharu Cina.

Bezanya, dalam masyarakat Cina pula, pemberian angpau hanya boleh dilakukan oleh mereka yang sudah berkahwin manakala penerima angpau bukan sahaja terdiri daripada kanak-kanak tetapi juga golongan dewasa yang belum berkahwin tidak kira berapa pun usianya. Atas sebab ini, ada juga segelintir masyarakat Islam yang mengatakan bahawa amalan duit raya merupakan satu tasyabbuh.

Berkenaan persoalan tasyabbuh ini pernah dijawab oleh Pejabat Mufti Wilayah Persekutuan dengan menjelaskan bahawa tidak terdapat sebarang unsur tasyabbuh di antara keduanya. Ini kerana pemberian duit raya ada asasnya di sisi Islam iaitu termasuk dalam kategori sedekah yang sunat hukumnya. Justeru, tidak timbul isu tasyabbuh di sini. Adapun berkenaan penggunaan sampul raya, maka ia kembali kepada hukum asal sesuatu sebagaimana yang dinyatakan dalam kaedah fekah ;

الأَصْلُ فِي الْأَشْيَاءِ الْإِبَاحَة

Maksudnya: Hukum
asal bagi setiap sesuatu (yang bukan ibadah) adalah harus.

Justeru, amalan pemberian duit raya kepada kaum keluarga, serta jiran tetangga yang hadir berkunjung ke rumah pada 1 Syawal adalah HARUS hukumnya. Hal ini bertepatan dengan usaha menzahirkan syiar Islam menerusi kegembiraan memberi dan menerima sedekah, mengeratkan silaturahim, serta budaya kunjung-mengunjung. Walau bagaimanapun, terdapat beberapa garis panduan dalam pemberian duit raya iaitu :

Walau apa sekali pun, pemberian duit raya mempunyai sisi baik dan sisi tidak baik. Terdapat segelintir pihak yang beranggapan bahawa pemberian duit raya ini harus diberhentikan kerana ada pihak yang berasa terbeban untuk menyediakannya. Zaman dahulu kanak-kanak menerima dan kelihatan sangat gembira apabila kita hulurkan 50 sen.

Akan tetapi keadaan ini tidak dapat kita lihat sekarang kerana kanak-kanak berani merungut dan mengeluh di hadapan tuan rumah, “50 sen je?” Secara tidak langsung, keadaan ini menyemai ketidaksopanan dalam diri kanak-kanak. Terdapat juga keadaan yang kita lihat ibu itu sendiri yang bertanyakan jumlah duit dalam sampul yang diterima oleh anaknya lalu mengeluh apabila jumlah kecil padahal mereka baru hendak memakai kasut dan masih berada di hadapan pintu rumah orang.

Selain itu, disebabkan duit raya ada kanak-kanak yang mengabaikan keselamatan. Mereka berjalan dalam kumpulan dan bertandang ke rumah orang yang jauh dari rumah mereka. Rumah orang yang tidak dikenali. Sikap ini membolehkan mereka terdedah kepada penculikan atau kemalangan. Adakalanya, ada kanak-kanak yang berani memberitahu tuan rumah agar tidak perlu bersusah payah menghidangkan juadah kerana mereka masih kenyang dan tidak dahaga. Ayat itu merupakan ayat tersirat bagi kanak-kanak yang meminta duit raya daripada tuan rumah.

Dalam hal
ini, ibu bapa seharusnya mengingatkan anak-anak agar tidak bertandang ke rumah
orang yang tidak dikenali. Ibu bapa juga seharusnya menasihati anak-anak agar
tidak mengeluh atau merungut terhadap jumlah duit raya yang diterima. Ajari
anak itu tentang nilai kesyukuran. Bagi anak-anak yang sudah berusia 8 hingga
10 tahun seharusnya sudah boleh mengerti jika kita nasihatkan bahawa bukan
semua orang mampu memberikan duit raya. Jika ada dilhulurkan, terima dengan
syukur dan jika tidak ada, usah meminta.

Walau bagaimanapun, duit raya mampu memupuk nilai murni dalam diri anak-anak. Hal ini kerana sebelum menerima duit raya, anak-anak akan menyalami tuan rumah terlebih dahulu. Budaya bersalam ini merupakan satu cara menunjukkan rasa hormat kanak-kanak terhadap orang yang lebih tua di samping mengeratkan lagi hubungan mereka yang bersalam.

Akan tetapi, ibu bapa haruslah mengajar anak-anak tentang mahram dan menekankan hanya yang mahram sahaja dibenarkan bersalam, yang bukan mahram, adalah haram pula untuk bersalam. Justeru, pemberian duit raya sempena Aidilfitri ini merupakan satu budaya yang mempunyai baik buruknya. Tiada masalah untuk memberi duit raya sekiranya niat bersedekah, namun yang tidak bagus apabila ia dianggap sebagai perkara wajib dan paling utama setiap kali menjelang Aidilfitri.

RUJUKAN:

AL-KAFI #637 : HUKUM MEMBERIKAN DUIT RAYA. http://muftiwp.gov.my/ms/artikel/al-kafi-li-al-fatawi/777-hukum-memberikan-duit-raya

Budaya Pemberian Duit Raya. https://pnc.ump.edu.my/index.php/ms/aktiviti/artikel/43-umum/157-budaya-pemberian-duit-raya

‘Ole-ole’ hari raya. https://www.hmetro.com.my/hati/2018/06/348502/ole-ole-hari-raya

Duit raya, bersalam eratkan silaturahim. https://www.bharian.com.my/node/68151

Pemberian duit raya bagai dipaksa. http://www.utusan.com.my/rencana/utama/pemberian-duit-raya-bagai-dipaksa-1.351474


Jika Anda Sinis Mengenai Cinta, Baca Tulisan Ini

Pernah merasa yang
anda sudah lesu untuk baca pasal percintaan? Kalau nampak sahaja tulisan atau
lagu tentang cinta anda terus berikan komentar sinis atau menyindir seolah-olah
perkara seperti cinta ini sesuatu yang tidak matang dan tak perlu sibukkan diri
dengannya. Tidak kisahlah sama ada pengisian video atau penulisan yang kita
kritik itu bernas atau tidak, kita tetap terus sahaja menjadi skeptical dan
sinis.

Jika anda pernah
merasa begitu, bermakna anda sudah terpalit dengan satu fenomena pemikiran ‘burnout’
yang mana akal kita pada tahap ini sudah mula meremeh temehkan hal-hal ini
serta lesu untuk bercakap mengenai hal ini. Dahulu sebelum saya terjunkan diri
secara serius ke dalam ilmu perhubungan, saya juga adalah seorang yang
skeptikal sehinggalah satu ketika saya telah diuji dengan masalah perhubungan.

Mujurlah waktu itu
pula saya memang suka membaca bahan-bahan yang boleh memberikan pengetahuan dan
tips mengenai perhubungan, yang pada saya bacaan itu matang dan kritikal
sehinggakan memberikan saya satu bentuk ‘turning point’ dalam melihat
sudut terhadap isu perhubungan.

Mengapa Kita Letih
Dalam Hubungan

Pada tahun 1970,
seorang ahli psikologi dari Amerika bernama Herbert Freudenberger memberi
istilah ‘burnout’ untuk situasi dalam bidang kerjaya doktor dan
jururawat pada waktu tersebut. Staf yang berkerja dalam bidang perkhidmatan
awam selalu terkait dengan masalah kelesuan emosi dan fizikal disebabkan
beberapa faktor seperti tekanan kerja yang melampau sehingga kita buat kerja di
luar dari kemampuan diri.

Itulah asal usul
perkataan burnout tadi yang mana asalnya berkait dalam kerjaya sahaja
namun pada masa kini istilah itu disebar luaskan pada perhubungan juga. Seorang
penulis perhubungan yang bertauliah bernama Kira Asatryan dalam satu artikel
beliau bertajuk 5 Signs of Relationship Exhaustion dalam Psychology
Today turut menyenaraikan lima ciri-ciri seseorang itu lesu dalam perhubungan
cinta, seperti berikut:

Jika diambil dari
sudut budaya Barat, saya boleh bersetuju jika kita berfikir demikian. Kerana
selalu temujanji itu dikaitkan dengan percintaan bebas tanpa arah pada
pernikahan. Tetapi dalam konteks budaya ketimuran, temujanji boleh kita
ubahsuai bercirikan budaya dan etika di sini. Orang yang skeptik dan letih akan
hubungan cinta tidak mahu bertemujanji atau pun berkenalan dahulu.

Mereka lebih gemar
terus nikah dan mahu berkenalan dalam fasa selepas nikah. Pada saya itu
tidaklah salah seratus peratus walaupun saya percaya kepada konsep berkenalan
dahulu, kerana jika seseorang mahu lakukan cara tersebut dia perlulah bercakap
atau berbincang hal-hal serius sebelum nikah yang mana boleh membantu dia
memilih insan yang betul dan mengelakkan menyesal di kemudian hari.

Sebelum ini sewaktu
kita masih solo, kita akan rasa sedikit teruja atau seronok apabila berjumpa
dengan insan yang berpotensi menjadi pasangan kita. Tetapi orang yang lesu
terhadap cinta ini berasa seolah-olah kosong. Tidak rasa tertarik pada orang
yang berlainan jantina dan kena dengan citarasanya. Insan ini hanya memikirkan
soal kerja dan soal rutin sahaja tanpa ada memikirkan ingin cari jodoh. Apabila
mendapat cadangan daripada keluarga atau rakan-rakan untuk berkenalan dengan
orang yang dicadangkan itu, insan yang lesu itu hanya mengiyakan sahaja tanpa
ada tindakan susulan. Jadi pada saya jika anda adalah begini, usah memasuki
mana-mana hubungan jika anda masih belum pulih kerana perkara itu akan merosakkan
hubungan tersebut dan menyakitkan orang lain.

Apabila melalui fasa
kegagalan bercinta, kita akan rasa tenaga emosi menjadi berkurangan. Antara
tanda-tanya adalah kurangnya bercakap, letih apabila bertemu ramai orang,
reaksi terhadap sesuatu yang lucu berkurangan dan malas hendak bersosial dengan
orang lain. Lebih gemar untuk menyendiri dan meluahkan perasaan pada
orang-orang yang dipercayai sahaja. Dala fasa ini sebaiknya kita bermuhasabah
diri dan semakin dekatkan diri kepada Allah. Banyakkan melakukan solat malam,
sentiasa berdoa dan laksanakan amal kebaikan setiap hari. Kerana dengan meminta
pertolongan-Nya, barulah hati kita menjadi tenteram dan pulih sihat dengan
normal.

Ada sebuah kata-kata
yang berbunyi begini, “People will forget what you said, people will forget
what you did, but people will never forget how you made them feel”.
Begitulah fitrah hidup ini, kita akan teringatkan perkara yang memberikan kesan
pada keadaan emosi kita. Sukar untuk kita ingat pada kata-kata seseorang
melainkan perkataan tersebut memberikan kita satu perasaan yang berbekas dalam
hati. Individu yang letih akan hubungan hanya lebih mengingati kejadian buruk
bagaimana dirinya dilayan sebelum ini. Sebab itulah perlunya mengambil masa
untuk pulih kerana kita merasakan trauma dan takut untuk perkara itu berulang
kembali dalam hubungan akan datang.

Selain daripada itu,
seorang penulis psikologi perhubungan yang bernama Stephen Hussey dalam laman
sesawangnya GetTheGuy turut mengemukakan dua tapak asas mengapa seseorang itu
boleh burnout dalam perhubungan iaitu tidak realistik dalam mengimpikan
pasangan dan kita sentiasa habiskan masa dengan perkara yang salah apabila
kita berada dalam satu hubungan. Jadi kebanyakan dari mereka ini
sebenarnya begitu memaksa diri untuk dapatkan seseorang dengan cara yang salah,
malah hal ini sering terjadi bermula dari gaya berfikir (mindset) yang
salah juga.

Merawat Hati dan
Meraih Jiwa Yang Tenteram

يَا
أَيَّتُهَا النَّفْسُ الْمُطْمَئِنَّةُ. ارْجِعِي
إِلَىٰ رَبِّكِ رَاضِيَةً مَّرْضِيَّةً

“Hai jiwa yang
tenang. Kembalilah kepada Tuhanmu dengan keadaan engkau redha lagi diredhai.”

(Surah al-Fajr: 27-28)

Ayat di atas
menunjukkan betapa untuk meraih jiwa yang tenang itu ialah dengan mendakap
keredhaan pada ketentuan Allah. Begitulah juga bagaimana untuk kita turut
diredhai oleh Tuhan yang Maha Esa. Redha itu kita perlu sambut dari Allah,
bukannya mencari-cari pada orang lain. Punca berlakunya kekecewaan yang
mendalam adalah disebabkan kita percaya apabila mencari redha manusia, hati
kita akan tenang.

Hati kita akan
gembira dan bahagia apabila kita usaha untuk cari redha dari sisi manusia,
padahal itu salah. Orang Barat menyebutnya sebagai ‘validation’. Kita
begitu obses supaya orang lain ‘validate’ diri kita, sepertimana di dalam
sebuah filem bertajuk Black Mirror: Nosedive apabila watak utamanya, Lacie,
gigih hidup di dalam masyarakat yang menjadikan ‘validation’ itu sebagai
satu cara hidup. Pada akhirnya masyarakat hanya memandang mereka yang mempunyai
validasi yang tinggi sahaja berbanding orang yang kurang validasi. Manakala
cara untuk mendapatkan validasi itu pula adalah dengan cara yang keji dan jijik
serta perlu berpura-pura sepanjang hidup kita.

مَنِ
التَمَسَ رِضَاءَ اللَّهِ بِسَخَطِ النَّاسِ كَفَاهُ اللَّهُ مُؤْنَةَ النَّاسِ،
وَمَنِ التَمَسَ رِضَاءَ النَّاسِ بِسَخَطِ اللَّهِ وَكَلَهُ اللَّهُ إِلَى
النَّاسِ

“Barangsiapa yang
mencari redha Allah sekalipun memperolehi kemurkaan manusia, maka Allah akan
cukupkan kebergantungannya terhadap manusia. Barangsiapa yang mencari redha
manusia sekalipun memperolehi kemurkaan Allah, maka Allah akan serahkannya
kepada manusia.”

(Riwayat Tirmizi)

Jika kita tergolong
dalam mereka yang memandang sinis terhadap hubungan, lakukanlah refleksi diri.
Ramai orang yang kecewa dengan cinta menjadi ‘bitter’ dan tidak mampu
untuk bersikap matang dalam perhubungan baru. Ada yang terus sahaja ingin
kahwin dan hidup bersama walhal langsung tidak kenal perwatakan dan ‘worldview’
pasangannya itu, cuma berharap akan kenal selepas nikah nanti.

Padahal apabila kita
amati kisah Rasulullah bersama Khadijah, mereka berdua telah kenal lama dan
faham antara satu sama lain. Itulah sebabnya Aisyah begitu cemburu dengan
Khadijah meskipun Khadijah telah lama meninggal dunia tetapi Nabi tetap
merinduinya. Sebabnya adalah persefahaman hasil daripada perkenalan yang ikhlas
dan Khadijah sangat menyokong Rasulullah sewaktu permulaan dakwah menerima
wahyu yang pertama di saat tiada siapa yang beriman pada Allah.

كَانَ
النَّبِيُّ صَلَّى اللَّهُ عَلَيْهِ وَسَلَّمَ إِذَا ذَكَرَ خَدِيجَةَ أَثْنَى
عَلَيْهَا فَأَحْسَنَ الثَّنَاءَ قَالَتْ فَغِرْتُ يَوْمًا فَقُلْتُ مَا أَكْثَرَ
مَا تَذْكُرُهَا حَمْرَاءَ الشِّدْقِ قَدْ أَبْدَلَكَ اللَّهُ عَزَّ وَجَلَّ بِهَا
خَيْرًا مِنْهَا قَالَ مَا أَبْدَلَنِي اللَّهُ عَزَّ وَجَلَّ خَيْرًا مِنْهَا
قَدْ آمَنَتْ بِي إِذْ كَفَرَ بِي النَّاسُ وَصَدَّقَتْنِي إِذْ كَذَّبَنِي النَّاسُ
وَوَاسَتْنِي بِمَالِهَا إِذْ حَرَمَنِي النَّاسُ وَرَزَقَنِي اللَّهُ عَزَّ
وَجَلَّ وَلَدَهَا إِذْ حَرَمَنِي أَوْلَادَ النِّسَاءِ

“Ketika
Rasulullah menyebut-nyebut kebaikan Khadijah, timbullah kecemburuan di hati
Aisyah. Aisyah menceritakan, “Apabila Nabi Sallallahu ’alaihiwasallam mengingat
Khadijah, beliau selalu memujinya dengan pujian yang bagus. Maka pada suatu
hari saya merasa cemburu hingga saya berkata kepada beliau; ‘Alangkah sering
engkau mengingat wanita yang hujung bibirnya telah merah, padahal Allah telah
menggantikan untuk engkau yang lebih baik darinya. Serta merta Rasulullah
bersabda: “Allah AzzaWaJalla tidak pernah mengganti untukku yang lebih baik
darinya, dia adalah wanita yang beriman kepadaku di saat manusia kafir
kepadaku, dan dia membenarkanku di saat manusia mendustakan diriku, dan dia
juga menopangku dengan hartanya di saat manusia menutup diri mereka dariku, dan
Allah AzzaWaJalla telah mengurniakan anak kepadaku dengannya ketika Allah tidak
mengurniakan anak kepadaku dengan isteri-isteri yang lain.”

(Riwayat Ahmad)

Justeru itu, saya
percaya bahawa percintaan itu bermula dengan perkenalan. Dalam perkenalan
itulah kita ketahui perwatakan, kelemahan, kekuatan, sokongan dan berbagai lagi
sifat kemanusiaan seseorang yang terpulang pada kita sama ada kita boleh hidup
bersama atau pun tidak. Janganlah disebabkan baru dikecewakan oleh seseorang,
kita terus menyeksa diri kita sendiri dengan memaksa untuk berkahwin sekali
lalu tanpa benar kenal, atau pun dalam hal lain terus membuatkan diri kita
menjadi benci dan mual berkaitan perhubungan cinta. Seperti mana satu kata-kata
di dalam filem Equilibrium (2002), “without love my breath is just a clock
ticking”. Cumanya kita mesti belajar bagaimana menyifatkan sesuatu itu
ialah cinta, atau sekadar permainan seseorang terhadap kita.

Muhammad Baha’uddin Hamizanhttps://www.facebook.com/BahakDean


Jerusalem Jubilee 2017 Dan Christian Zionism

Sementara sebilangan besar umat Islam berduka cita atas kejatuhan Baitul Maqdis (Jerusalem) tanggal 7 Jun 1967 semasa Perang Enam Hari. Ada yang berduka cita kerana ‘Jerusalem Jubilee’ tak dapat dilangsungkan.

Para apologis main cakap ‘Jerusalem Jubilee’ itu sambutan orang Kristian. Itu sikap buat-buat tahu yang menimbulkan fitnah kepada ajaran Kristian yang murni. Wakil gereja sendiri menafikan Jerusalem Jubilee itu acara rasmi komuniti Kristian tempatan.

Benar, istilah ‘jubilee’ (perayaan ulang tahun) ada asas dalam Book of Leviticus, Bible. Pope Katolik pun selalu mengisytiharkan tahun sekian sekian sebagai jubilee (seperti tahun 2000 sebagai The Great Jubilee). Tahun 2017, Protestan menyambut jubilee ke-500 Reformasi Protestan yang dibawa oleh Martin Luther.

Tapi apakah itu ‘Jerusalem Jubilee 2017’? Apa yang ‘special’ pasal Jerusalem dan 2017? Apa yang tahun ke-50?

Anda takkan jumpa Jerusalem Jubilee 2016 atau Jerusalem Jubilee 2015, tahun depan pun tak akan ada. Jerusalem Jubilee 2017 adalah kempen antarabangsa untuk meraikan ulang tahun ke-50 kejatuhan Jerusalem Timur ke tangan Israel, peristiwa yang membolehkan Israel menguasai keseluruhan Jerusalem sebagai ‘undivided capital of Israel’ (cuba lihat website http://jerusalemjubilee.com/).

Orang Islam bantah bukan sebab sensitif, paranoia atau overreact. Pendudukan Israel ke atas Jerusalem adalah bertentangan dengan pendirian Malaysia dalam konflik Israel-Palestin. Malah United Nations sendiri mengharamkan penaklukan Israel ke atas Jerusalem melalui Resolusi 478 (tahun 1980) dan Resolusi 242 (tahun 1967).

Pendudukan Israel ke atas Jerusalem adalah satu kezaliman besar dan pencerobohan ke atas hak Bangsa Palestin. Meraikan kezaliman ibarat bersorak atas keruntuhan WTC pada 11 September, atau bersorak atas serangan Pearl Harbor pada 7 Disember. Ini adalah soal kemanusiaan dan keadilan.

Kristian yang sebenar tidak obses dengan Jerusalem. Bagi orang Kristian, Jerusalem hanya tempat untuk mengenang Jesus (Nabi Isa) disalib dan dibangkitkan semula. Simbol-simbol Yahudi seperti Solomon’s Temple tidak memberi makna kepada Kristian.

Dalam fahaman Kristian, Jerusalem yang disebut sebagai ibu kota ‘God’s Kingdom’ yang bakal didirikan selepas ‘Second Coming of Jesus’ bukanlah Jerusalem yang fizikal tetapi ‘New Jerusalem’. Jesus kata ‘my kingdom is not of this world’ (John 18:36 KJV), St. John pula melihat ‘New Jerusalem’ turun dari langit (Revelation 21:2). Jadi, fahaman Kristian yang murni tidak akan mencampur aduk simbol Judaism (lampu menorah), tarikh penaklukan Jerusalem oleh rejim duniawi dengan konsep Jerusalem dalam Bible.

Yang obses dengan Jerusalem cumalah Zionis. Mereka memerlukan Jerusalem untuk mengabsahkan penaklukan mereka ke atas Palestin. Zionis mendakwa mereka memenuhi ramalan Kitab Torah (Old Testament, Bible) dalam Book of Ezekiel yang mengatakan Bani Israel akan kembali ke Palestin dan mendirikan semula kuil suci.

Yang simpati dengan Zionis ialah golongan yang dikenali sebagai Christian Zionist. Mereka bukan berasal dari aliran Kristian yang tradisional tetapi dari gerakan Evangelis di Amerika. Mereka suka menafsir ayat-ayat Bible tanpa merujuk kepada autoriti ilmu. Hasilnya, mereka mengaitkan ramalan Bible tentang ‘akhir zaman’ (end times) dengan Israel. Peristiwa 1967 buat mereka bertambah yakin bahawa Israel moden lah Bani Israel yang disebut dalam Book of Ezekiel. Jadi mereka tak mau ingkar takdir Tuhan dan memberi sokongan penuh kepada Israel.

George W. Bush juga seorang Christian Zionist. Bush pernah menyebut tentang ‘Gog and Magog’ (Yakjuj dan Makjuj) semasa menelefon presiden Perancis, Jacques Chirac untuk memujuknya menyertai Perang Iraq. Bush menganggap Rusia, Iraq, Syria sebagai Gog and Magog yang mengancam keselamatan Bani Israel. Pendirian pro-Israel Bush adalah dibentuk oleh tafsiran Evangelis terhadap Book of Ezekiel.

Christian Zionism dianuti oleh sebahagian besar golongan ‘right-wing’ di Amerika. Jadi semua presiden mahu mengaut undi mereka dengan memberi sokongan kepada Israel, termasuk Trump. Trump jenis lepak kasino kaki perempuan pun nak tunjuk alim pasal Jerusalem, semata-mata untuk mengambil hati golongan Christian Zionist ini.

Jadi, isu Jerusalem Jubilee ini bukanlah isu agama. Tak perlu ‘spin’ kononnya tiada kebebasan agama. Jerusalem Jubilee adalah perayaan yang membawa fahaman Christian Zionism yang lebih kepada dakyah politik. Mereka menyebarkan dakyah untuk mewujudkan simpati terhadap Israel di negara kita. Cuba lihat sentimen pro-Israel di Malaysia semasa serangan IDF ke atas Gaza pada tahun 2014.

Moga Rakyat Malaysia terus bersatu hati dalam menentang kejahatan Zionis.

Bacaan Lanjut:

Clifford A. Kiracofe (2009). Dark Crusade: Christian Zionism and US Foreign Policy
Stephen Spector (2009). Evangelicals and Israel: The Story of American Christian Zionism
Victoria Clark (2007). Allies for Armageddon: The Rise of Christian Zionism
Kurt Volker (2016), “Bush, Chirac and the War in Iraq”, Foreign Policy


Warna Buatan Struktur

Sewaktu memerhatikan sayap rama rama Blue Morpho ni, aku terpegun sebentar melihatkan kecantikannya. Warnanya biru dan berkilau gemilang. Walau bagaimanapun, warna biru pada sayapnya sebenarnya tak ada langsung. Aik, dah tu macam mana sayap dia boleh berwarna biru?

Sebelum kita bermula jauh, pernah tak anda terfikir daripada mana warna warna ni datang? Ya, sudah tentulah daripada cahaya, tapi kalau kita ikut takrif hidupan, warna datang daripada pigmen. Sebagai pemahaman mekanisme, aku terangkan dahulu sifat cahaya. Cahaya berwarna ni mempunyai panjang gelombang (wavelength) antara 380 ke 780 nanometer.

Apabila ia mengenai pigmen, pigmen akan menyerap sebahagian daripada gelombang cahaya tersebut dan memantulkan gelombang yang tak mampu diserap. Warna pantulan inilah yang menghasilkan warna yang kita nampak. Sebagai contoh, lobak merah dan oren berwarna merah-oren kerana pigmen beta-karotene memantulkan warna tersebut. Ini kita panggil sebagai warna pigmen.

Walau bagaimanapun, rama rama Blue Morpho ni lain. Pigmen biru tu tak wujud langsung pada sayapnya. Jangan kata rama rama tu sahaja, semua hidupan melainkan pokok tak mempunyai pigmen biru, termasuk mata mat saleh rambut perang. Warna biru tu wujud disebabkan ilusi optik bahan nano pada hidupan tersebut. Sebab itu apabila sayap rama tersebut dialihkan daripada sumber cahaya atau ekor burung merak dibasahkan, warna birunya akan hilang.

Antara penerangan yang kukuh untuk fenomena ini ialah gangguan gelombang (wave interference). Sekarang bayangkan anda tengah kocakkan air dari dua belah berbeza, Kita panggil ini sebagai kes A. dengan daya yang sama. Tangan kanan kocakkan air belah kanan, dan kiri kocakkan kiri. Apabila ombak ombak dari dua belah ini bertemu, ombak itu menjadi besar. Ini kita panggil sebagai gangguan konstruktif.

Apabila kita buat benda ni sekali lagi cuma masa yang berlainan (kes B), tangan kanan akan kocak dahulu dan kemudiannya tangan kiri, ombak ombak yang bertembung akan mati. Ini kita panggil sebagai gangguan destruktif. Perkara ini dapat difahami melalui diagram gelombang ini.

Untuk satu alunan gelombang (oscillation) terhasil, ia perlu ada bukit atas (amplitud positif) dan bukit bawah (amplitud negatif) dalam diagram ni. Setiap gelombang ada pergerakan ini termasuk ombak air. Kalau tak faham lagi, tengok contoh spring. Apabila kita letakkan pemberat padanya, ia akan jatuh ke bawah. Ini menghasilkan amplitud positif. Apabila ia melantun ke atas, ia menghasilkan amplitud negatif. Maka terhasillah satu alunan gelombang.

Apabila amplitud positif bertemu amplitud positif, tenaga daripada kedua duanya akan bergabung dan menjadi ombak besar. Ini ialah kes A.

Namun, apabila ampitud positif bertemu amplitud negatif, tenaga mereka akan terbatal. Ini ialah kes B.

Amplitud negatif tu wujud dalam bentuk ombak bawah air. Kadang kadang kalau kita duduk di konsert, akan ada satu kawasan yang bunyinya rendah atau tiada langsung. Sebabnya ialah perkara inilah. Gangguan destruktif.

Hal yang sama terjadi pada gelombang cahaya dan sayap rama rama Blue Morpho. Melalui mikroskop elektron, kita dapat memerhatikan sisik pada sayap rama rama berkenaan mempunyai bentuk yang aneh.

Apabila cahaya mengenai permukaan nano pada sisik ini, ia akan terbelau dan melalui fasa gangguan gelombang dengan gelombang yang lain. Hasilnya, warna biru dan kilauan itu pun terhasil. Sebab itulah apabila kita terbalikkan ia daripada cahaya matahari, warna tersebut terus hilang. Itu juga menjelaskan kenapa warna kilauannya meningkat apabila dilihat pada sudut berbeza.

RUJUKAN:

Kinoshita, S., Yoshioka, S., & Kawagoe, K. (2002). Mechanisms of structural colour in the Morpho butterfly: cooperation of regularity and irregularity in an iridescent scale. Proceedings of the Royal Society of London. Series B: Biological Sciences, 269(1499), 1417-1421.

Prum, R. O., Quinn, T., & Torres, R. H. (2006). Anatomically diverse butterfly scales all produce structural colours by coherent scattering. Journal of Experimental Biology, 209(4), 748-765.

Siddique, R. H., Diewald, S., Leuthold, J., & Hölscher, H. (2013). Theoretical and experimental analysis of the structural pattern responsible for the iridescence of Morpho butterflies. Optics express, 21(12), 14351-14361.

Vukusic, P., Sambles, J. R., & Ghiradella, H. (2000). Optical classification of microstructure in butterfly wing-scales. Photonics Sci. News, 6(1), 61-66.

Vukusic, P., Sambles, J. R., Lawrence, C. R., & Wootton, R. J. (1999). Quantified interference and diffraction in single Morpho butterfly scales. Proceedings of the Royal Society of London. Series B: Biological Sciences, 266(1427), 1403-1411.


Kerana Gender Reveal Party, California Dimamah Api

California amat terkenal di serata dunia kerana Alcatraz, Disneyland dan Hollywood, juga cuaca kering yang suhunya boleh menandingi Timur Tengah.

Kerosakan tanaman angkara kemarau sudah menjadi perkara biasa di bumi ini. Suhu melampau walau bagaimanapun meningkatkan risiko keb4karan hutan. Dan bermula 16 Ogos 2020, risiko tersebut menjadi kenyataan.

Sehingga 14 September, sebanyak 3.35 juta ekar (saiz negeri Terengganu) telah dijilat api dengan kemvsnahan sekurang-kurangnya 6,400 bangunan.

Gabenor Gavin Newsom telah mengisytiharkan perintah darurat untuk meminta bantuan daripada luar negeri (Maanvi, 2020).

Dalam masa beberapa hari, California telah mengerahkan pihak bomba yang melebihi tujuh juta anggota untuk bert3mpvr dengan api begitu marak.

Apa Yang Berlaku

Keb4karan hutan memang sentiasa berlaku di California. Dari awal tahun lagi, ramai berasa susah hati kerana musim kering berlaku terlalu lama.

Gavin Newsom sebelum ini telah mengisytiharkan perintah darurat selepas mendapati terlalu banyak pokok mati dan kering kontang (boleh menjadi bahan bakar).

Nasib menyebelahi California, kerana hujan lebat mengucupi tanah negeri sehingga April.

Kenaikan suhu mendadak ini juga merupakan kesan daripada perubahan iklim (Mulkern, 2020). Apabila suhu meningkat, rakyat California pun menggunakan elektrik begitu banyak.

Permintaan elektrik untuk menampung pendingin hawa memberikan bebanan besar kepada kemampuan negeri. Akhirnya satu demi satu kawasan mengalami gangguan bekalan (Maanvi, 2020).

Kemudian datang pula masalah besar. Ribut tropika dari Lautan Pasifik mencetuskan pusaran lembapan (moisture) ke arah darat California.

Suhu panas dan lembapan ini menyebabkan hujan lebat dengan sambaran kilat dijangka melebihi 10,800 kali hanya dalam masa tiga hari terutamanya di Utara California dan Bay Area.

Api pun meny4la dan menyebabkan seluruh udara menjadi kering. Datang pula angin kuat (dan panas) yang memarakkan lagi api. Di antara Chilcoot dan Hallelujah, situasi menjadi genting angkara sebuah puting beliung api (Guardian, 2020).

Tidak cukup dengan masalah sedia ada, pihak berkuasa perlu menyelesaikan masalah angkara kebodohan orang pula. Sepasang suami isteri telah mencetuskan keb4karan semasa mengumumkan jantina bayi.

Alat mercun mereka meletup di kawasan lalang di El Dorado Ranch Park, dan mereka terpaksa menghubungi bomba kerana menyebabkan keb4karan sebesar 7,300 ekar (Morales & Waller, 2020).

Impak Alam Sekitar

Krisis California tiada beza pun dengan isu-isu semasa lain. Apabila Donald J. Trump membuka mulut, sains membvnuh diri.

Beliau ingin menyekat dana persekutuan kerana California enggan dengar cakap Trump yang sebelum ini memberitahu, “kalian kena bersihkan lantai dan hutan. Bertahun ada daun dan pokok patah.” (White, 2020).

Bukan hutan saja yang terb4kar sekarang. Rumput dan belukar menjadi punca juga. Keb4karan yang begitu teruk dikhuatiri meninggalkan kesan berpanjangan terhadap alam sekitar. Perkara yang paling dirisaukan ialah sumber air seperti denai, air tanah dan cairan salji.

Mungkin selepas ini kerajaan negeri California perlu belajar daripada Orang Asli Amerika yang berkurun memastikan perkara ini tidak berlaku.

Sebelum ini, Orang Asli daripada ratusan suku sengaja memb4kar hutan-hutan yang kering. Sebelum cuaca menyebabkan keb4karan yang tidak diketahui, lebih baik buat sendiri supaya boleh mengawalkan penyebaran api.

Malah kambing pun dilepaskan untuk meragut rumput, agar api tidak merebak di luar kawalan.

Proses urbanisasi malangnya mengabaikan amalan ini. California membina rumah di kawasan tidak sepatutnya, dan sekarang ini – rumah-rumah inilah menjadi mangsa kepada keb4karan hutan.

RUJUKAN:

Guardian. (2020, Ogos 16). California wildfire spawns ‘firenado’ as tornado warning issued amid heatwave.

Maanvi, S. (2020, Ogos 22). California’s wildfires explained: how did they start – and is this normal? The Guardian.

Maanvi, S., et al. (2020, Ogos 20). California wildfires: thousands evacuate as ‘siege’ of flames overwhelms state. The Guardian.

Morales, C., & Waller, A. (2020, September 7). A Gender-Reveal Celebration Is Blamed for a Wildfire. It Isn’t the First Time. The New York Times.

Mulkern, A.C. (2020, Ogos 24). Fast-Moving California Wildfires Boosted by Climate Change. Scientific American.

White, J.B. (2020, Ogos 20). Trump blames California for wildfires, tells state ‘you gotta clean your floors’. Politico.


Mengapa Kepala Maharaja China Ini Diwarisi Sehingga Tiga Dinasti Berbeza?

Dalam sejarah, tanah besar China telah melahirkan beratus empayar yang diperintah oleh pelbagai dinasti selama beribu-ribu tahun sehinggalah ia berakhir dengan kejatuhan Dinasti Qing pada tahun 1911.

Dinasti Qin, Han, Tang, Song, Yuan, Ming dan Qing adalah antara dinasti imperialis China yang paling popular sehingga kini. Apa yang ramai orang kurang tahu ialah, Dinasti Han sebenarnya pernah tumbang buat seketika sebelum bangkit kembali sebagai Dinasti Han Timur.

Semasa kejatuhan pertama Dinasti Han di barat, kedudukan mereka diambil alih melalui rampasan kuasa yang melahirkan sebuah “dinasti baharu.”  Ya, itulah nama dinasti tersebut dalam bahasa Melayu. Dalam bahasa Cina ia dikenali dengan nama Dinasti Xin.

Dinasti Xin diasaskan oleh seorang bangsawan Han bernama Wang Mang, yang juga ada pertalian darah dengan anggota kerabat Dinasti Han. Dinasti Xin mungkin kurang popular kerana ia berdiri untuk tempoh yang terlalu singkat, hanya selama 15 tahun sebelum ia runtuh.

Walau bagaimanapun, apa yang akan hendak aku bincangkan hari ini bukanlah tentang sejarah kronologi Dinasti Xin, tetapi tentang impak yang ditinggalkan Wang Mang selepas dia meninggal dunia. Sejarah kebangkitan Wang Mang pula nanti aku ceritakan lain kali.

Wang Mang dilahirkan di daerah Daming, wilayah Hebei pada tahun 45 SM.  Dia merupakan anak saudara Maharani Wang Zhengjun, ratu Maharaja Yuan Han. Di zaman itu, pengaruh anggota kerabat dalam dinasti agak besar, jadi, keluarga Wang Mang juga memiliki status tersendiri di istana pada masa itu.

Walau bagaimanapun, Wang Mang ada cara hidup yang berbeza kerana dia menjalani kehidupan yang sederhana, bergaul dengan orang kebanyakan, dan dia dikatakan tak berbangga dengan status bangsawannya, ini membentuk sisi kontra yang tajam bagi keluarga Wang dalam klannya.

Wang Mang tidak menjalani hidup sebagai orang yang terhormat dan bermewahan dengan kekayaan yang dibawa oleh statusnya sebagai anggota kerabat Han. Kerana selepas kematian bapanya yang terlalu awal, dia hanya menjalani kehidupan sebagai seorang penuntut biasa selama bertahun-tahun.

Sehinggalah apabila Maharaja Ai mangkat barulah dia secara berperingkat menjadi pembantu di istana dengan sokongan Wang Zhengjun. Kemudian dia dilantik menjadi pemangku maharaja memandangkan maharaja ketika itu masih muda.

Pada tahun 9 Masehi, di tengah-tengah kekacauan melanda Dinasti Han akibat korupsi, Wang Mang melakukan rampasan takhta Dinasti Han melalui komplot membuηuh maharaja, kemudian menubuhkan “dinasti baru” (Xin), dia meneruskan karier sebagai satu-satunya maharaja empayarnya selama hampir 14 tahun.

Wang Mang memulakan revolusi sistem pengagihan semula tanah, dia memerintahkan supaya setiap tanah-tanah perusahaan di dalam Dinasti Xin sebagai hak milik bersama pemerintah secara sah.

Namun Wang Mang gagal memenuhi keperluan golongan petani, dan tindakannya memaksa rakyat menggunakan matawang baharu dalam bentuk syiling yang sangat pelik mendatangkan kemarahan rakyat. Tambahan pula dia terlalu obses dengan perkara-perkara mistik.

Ini mendorong para loyalis Han menyebarkan hasutan untuk memberontak. Akhirnya pada tahun 23 M, Wang Mang menghadapi pemherontakan dan maut dibuηuh oleh tentera loyalis Han yang bangkit kembali dan menyerang ibu kota Chang’an. Ketika itu dia sudah berusia 68 tahun.

Wang Mang dikatakan dibuηuh secara tragis, ada sumber yang menyebut anggota badannya dikerat-kerat, bahkan para pemberontak betikam lidah kerana berebut hak menerima kredit atas kejayaan membuηuh Wang Mang, pertikaian ini menyebabkan berpuluh tentera maut dalam pergaduhan.

Walaupun mayat Wang Mang dihancurkan, namun kepalanya dipenggal dan dihantar ke ibu kota sementara Dinasti Han di Wancheng, Luoyang, untuk digantung pada tembok kota.

Kemudian kepala Wang Mang diambil dan disimpan di dalam peti besi istana untuk lebih 200 tahun seterusnya di sepanjang era Dinasti Han Timur, memasuki era Tiga Kerajaan, era Dinasti Cao-Wei, sehinggalah ia akhirnya musnah dalam kebakaran semasa era Dinasti Jin Barat.

Namun, apa yang pelik ialah, mengapa peninggalan kepala Wang Mang itu masih disimpan semasa Dinasti Jin Barat? Menurut Biografi Zhang Hua dalam kitab Jinshu (Kitab Jin), apabila gudang senjata Dinasti Jin Barat terbakar dalam bulan Oktober pada tahun kelima Yuankang, sejumlah besar khazanah dari masa silam turut musnah. Di antara khazanah istana yang paling berharga ialah kepala Wang Mang.

Semenjak Wang dibuηuh pada tahun 23 M, kepalanya yang dipenggal itu telah disimpan di dalam istana sehingga tahun 295 M. Sepanjang tempoh ini, kepala itu telah melalui era Dinasti Han Timur, era Tiga Kerajaan, era Dinasti Cao-Wei, dan akhirnya Dinasti Jin Barat, yang berlangsung hampir 300 tahun.

Selain Dinasti Han Timur dan era Tiga Kerajaan, dua dinasti seterusnya sebenarnya tidak ada sebarang sejarah persengketaan atau apa jua masalah dengan Wang Mang. Mengapa mereka terus memulihara dan menyimpan kepalanya?

Pertama sekali, ia berkaitan dengan sistem meritokrasi ketenteraan China kuno yang turut diamalkan dalam mana-mana kebudayaan lain. Dalam peperαngan, darjat yang dimiliki oleh kepala musuh adalah tanda penting untuk menilai pencapaian merit tentera. Macam biasa dengar di Borneo kan?

Apabila seorang tentera membuηuh musuh yang penting, dia akan memenggal dan membawa kembali kepala musuh itu dari medan per αng untuk diserahkan kepada penguasa politik mereka.

Selepas Wang Mang dibuηuh, kepalanya dihantar ke Wancheng di kota Luoyang oleh tentera loyalis Han, di mana maharaja yang memberontak terhadap rejim Wang Mang jadikan sebagai ibu kota sementara.

Di samping itu, Wang Mang adalah seorang perampas kuasa yang terkenal dan kematiannya dianggap pencapaian penting kerana telah dia ditabal dan memerintah sebagai maharaja Dinasti Xin selama 14 tahun. Tradisi ‘mewariskan kepala’ masih diamalkan semasa Dinasti Cao-Wei dan Dinasti Jin.

Oleh itu, pewarisan relik kepala Wang Mang di antara kerabat-kerabat diraja dari dinasti-dinasti berbeza itu sebenarnya adalah satu kaedah untuk membuktikan keabsahan kuasa dinasti baru yang telah mewarisi takhta daripada dinasti sebelumnya.

Dinasti Han Timur mewariskannya kepada para perampas kuasa yang mengawal maharaja terakhir Han Timur, Maharaja Xian, antaranya ialah Dong Zhou, Li Jue – Guo Si, dan Cao Cao. Lalu ia diwariskan kepada Dinasti Cao-Wei dan berakhir di Dinasti Jin.

Kedua, kepala Wang Mang disimpan sebagai simbol amaran kepada sesiapa yang ada hasrat mahu memberontak. Menurut biografi Wang Mang di dalam Hanshu (Kitab Han), selepas Wang Mang dibuηuh, maharaja memerintahkan kepalanya digantung di kawasan ibu kota sebagai langkah mendisiplinkan orang ramai.

Bagaimanapun, orang ramai ketika itu yang sangat marah kepada kelemahan Wang Mang semasa akhir pemerintahannya telah bertindak menurunkan kepalanya dari tembok untuk ditendang dalam permainan ‘bola sepak’, bahkan lidah Wang Mang juga tidak dilepaskan, mereka memotong lidah maharaja malang itu.

Nasib yang diterima mayat Wang Mang adalah satu amaran maharaja kepada semua orang supaya jangan cuba menjadi perampas kuasa atau terimalah nasib yang sama seperti Wang Mang. Ini juga menjadi salah satu faktor mengapa dinasti-dinasti selepas itu masih mengekalkan kepala Wang Mang.

Ketiga, masyarakat China zaman kuno amat obses dengan kepercayaan tahyul, malah kerabat diraja percaya yang kepala Wang Mang ada kuasa mistik yang boleh menghalau semangat jahat.

Biografi Wang Mang di dalam Kitab Han menggambarkan, sesiapa yang menggembirakan Wang Mang dianggap telah melakukan perkara yang maha keji.  Justeru, istilah ‘keji’ berkembang dan kepala Wang Mang dianggap sebagai sekeji-keji perkara yang pernah wujud hingga semangat jahat atau syaitan sekali pun tak mahu mendekatinya.

Masyarakat Cina kuno percaya, semakin jahat atau keji suatu artifak, ia dianggap semakin berkesan digunakan untuk menghalau semangat jahat. Mungkin atas sebab inilah para maharaja Dinasti Cao-Wei dan Jin terus menyimpan kepala Wang Mang di istana untuk mengusir perkara jahat.

Malangnya, kebakaran besar tiba-tiba berlaku pada tahun kelima Yuankang, akhirnya memusnahkan kepala Maharaja Wang Mang dari Dinasti Xin, yang telah terpelihara selama hampir 300 tahun, jika tidak, mungkin kepalanya akan terus diwarisi lebih lama lagi.

Dan mungkin ia tidak akan menjadi mangsa Revolusi Kebudayaan apabila China diperintah oleh Parti Komunis China di bawah Mao Zedong. Maka boleh lah kita melihatnya di muzium hari ini.

Ini kerana, gaya pemerintahan Wang Mang yang meletakkan hak kelas pekerja dan petani sebagai prioriti serta sistem ekonomi yang diterapkannya dianggap sebagai sistem yang paling mirip dengan sistem ekonomi sosialisme.

Bahkan sesetengah pihak percaya bahawa Dinasti Xin mungkin adalah negara pertama yang melaksanakan dasar-dasar sosialis. Tetapi, seperti yang aku katakan tadi, lain kali kita bincangkan tentang sejarah kebangkitan ‘revolusi’ Wang Mang pula.

Ironinya, Wang Mang dan Mao Zedong seakan-akan berkongsi sejarah yang sama, kedua-duanya bangkit melalui revolusi yang penuh berwawasan dan matlamat pembebasan rakyat tetapi akhirnya menemui kegagalan demi kegagalan.

Bezanya, hanya Mao Zedong sahaja ada nasib yang baik. Wang Mang, menjadi satu-satunya maharaja yang mengasaskan dan memerintah Dinasti Xin selama 14 tahun dengan permulaan yang gemilang, tetapi ditamatkan dengan amat ganas.